Dlho boli iba záležitosťou žien. Aká je história hodiniek?

Náramkové hodinky sú jedným z najobľúbenejších doplnkov. Ako sa menili v čase?

Mať ich doma niekoľko je bežné. Jedny sa hodia k športovému outfitu, iné k elegantnejšiemu. Dámy aj páni si kupujú hodinky ako hodnotný šperk, ktorý má zároveň veľmi praktické využitie, ukazuje čas. No nebolo to tak vždy. O čas sa ľudia začali zaujímať viac najmä v 19. storočí. Ciferníky však nemali dnešnú podobu. Hodinky boli typické skôr u mužov, väčšinou boli pripnuté na saku na kovovej retiazke a zastrčené do vnútorného vrecka. Vreckové hodinky mali najmä funkčné vlastnosti. Časom ich klenotníci zdobili a muži v spoločnosti typom dekorovania dávali najavo, z akej rodiny či spoločenskej vrstvy pochádzajú. Hodinky boli typické skôr pre šľachtu. Na zápästí sa však prvýkrát objavili u žien. Hovorí sa, že ako prvé nosili náramky s ciferníkom na zápästiach kráľovná Alžbeta I. či kráľovná Mária Antoinetta. Diamantové náramky s hodinkami mali však v prvom rade estetickú funkciu a boli jednoducho šperkami. Prvé náramkové hodinky v pravom zmysle slova vyrobil v roku 1810 Abraham-Louis Breguet pre neapolskú kráľovnú a išlo o tenké hodinky s oválnym ciferníkom so zlatými nitkami. Táto inovácia by bola dnes považovaná za veľký pokrok, no v tých časoch sa jej nedostalo veľa pozornosti. Nový druh šperku si obľúbili najmä aristokratky, medzi ktorými sa trend rozrastal. Aj keď šlo o veľmi drahý kúsok v šperkovnici, ktorý neukazoval čas správne, robil ženu jedinečnou. Švajčiarsky remeselník Patek Philippe sa preslávil svojimi prvými modelmi, medzi ktorými boli aj hodinky pre kontesu Koscowiczovú z Maďarska v roku 1868. Ľudia sa tomuto výmyslu skôr smiali, považovali ho za zbytočný. Náramkové hodinky boli veľmi dlho záležitosťou žien. Výrobcovia nedokázali osloviť mužov. No s príchodom prvej svetovej vojny sa to zmenilo. Vojaci sa potrebovali pri presunoch a manévroch orientovať v čase, no vreckové hodinky boli na tieto účely veľmi nepraktické. Zápästie bolo ideálnym miestom, na ktoré vojaci vždy videli, a na zistenie času im stačilo zdvihnúť ruku. V roku 1916 New York Times informoval o novom trende náramkových hodiniek. Úlohu v presadení nového funkčného doplnku zohrával aj rozvoj techniky v oblasti komunikácie či štandardizácia svetového času v Európe a Amerike. Európski vojaci, medzi prvými Nemci, využívali jednoduché hodinky s nerozbitným sklíčkom a zakomponovaným rádiom, ktoré umožnilo svietenie displeja v noci. Aj keď sa k civilistom dostávali hodinky len postupne, začali byť čoraz populárnejšie a najmä cenovo dostupné. Estetickú funkciu vystriedala praktickosť. Obyčajní ľudia po roku 1920 pochopili užitočnosť náramkových hodiniek. Rolex bola však prvá moderná značka, ktorá spojila funkcionalitu s módou a začala sa orientovať špeciálne na ženské publikum. V roku 1920 zhotovila prvé hodinky len pre ženy Rolex Princess. Všetky pochybnosti odstránila Mercedes Gleitzeová, profesionálna britská plavkyňa, ktorá promovala v novinách vodeodolné hodinky Rolex Oyster. Loading
 ... Muži začali nosiť hodinky ako štýlový kúsok podobne ako ich nežnejšie polovičky. Zákazníci aj výrobcovia objavili rovnováhu medzi estetikou a funkčnosťou tohto doplnku. Po druhej svetovej vojne sa vrátil späť život v luxuse a na trhu pribúdali značky výrobcov hodiniek a klenotníkov. Obľúbené boli hodinky spoločností Jaeger-LeCoultre, Piaget, Chopard, Longines, Omega. Kráľom športových hodiniek sa stala firma Rolex, značky Tiffany a Cartier svoje hodinky vyrábali ako jedinečné šperky. Po roku 1940 muži vystriedali ženy a stali sa primárnymi zákazníkmi na trhu s náramkovými hodinkami. V domácnostiach sa začali objavovať mechanické, elektronické (quartzové) hodinky s tradičným aj digitálnym vyobrazením času. Dizajnéri sa hrali s rôznymi prevedeniami, nastavovali trendy a robia to tak dodnes. Obľúbenými značkami hodiniek sú v súčasnosti aj Tissot, Certina, TAG Heuer, Breitling či Hublot. Aj dnes vo výrobe hodiniek pretrváva trend prepojenia funkcionality s dokonalým dizajnom. Podľa spoločnosti HUBLOT sa výrobcovia zameriavajú predovšetkým na unikátne puzdrá vyrobené z transparentného zafíru odolného proti poškriabaniu v priehľadnom, aj rôznych farebných vyhotoveniach. Funkčnosť sa prejavuje aj v technológii výmeny remienkov, napríklad ONE CLICK mechanizme, keď je jednoduché vymeniť remienky bez asistencie profesionálneho hodinára. V dámskych kolekciách sú aktuálne populárne hodinky vybočujúce z klasického kruhového konceptu, zákazníčky preferujú skôr obdĺžnikové tvary. Všeobecne však platí, že medzi najpopulárnejšie modely vo svete švajčiarskych hodiniek stále patrí klasický číselník, ktorý zobrazuje predovšetkým čas a dátum. Môže byť ďalej doplnený o chronograf, ktorý dodáva elegantným hodinkám športovejší vzhľad. Aj vo výrobe hodiniek sa však svetové značky snažia o neustály vývoj, či už nových materiálov a technológií, alebo pokrokový dizajn. Aj keď dnes bežne nájdete v obchodoch hodinky, ktoré vám sadnú, aj v tejto oblasti sa nájdu zákazníci, ktorí túžia po absolútnej jedinečnosti. Vo svete existujú značky, ktoré vyrábajú hodiny ručne, tak ako to robievali niekdajší remeselníci v prvých rokoch vzniku hodiniek. Aj na Slovensku existuje spoločnosť Molnár a Fábry, ktorá vyrába ročne približne desať kusov náramkových hodiniek na zákazku. „Každé naše hodinky vznikajú na základe individuálneho návrhu podľa priania zákazníka. Začína sa to na cenovej úrovni približne 9000 eur a samotná výroba takýchto hodiniek trvá jeden až tri mesiace,“ vysvetľuje jeden z predstaviteľov spoločnosti Michal Molnár. Vo výrobe sa nedržia žiadnych trendov, snažia sa vyhovieť zákazníkovi a jeho predstave. „Dámske hodinky sú viac šperkového charakteru a pánske strohejšie a technickejšie. Keďže sme vyučení klenotníci, pri dámskych hodinkách máme väčšiu možnosť využiť klenotnícke techniky, hlavne gravírovanie a osádzanie drahých kameňov. V súčasnosti je veľmi obľúbené ružové zlato a veľa výrobcov sa vracia k tradičným a historickým dizajnom a materiálom. Samozrejme, dnes je aj éra hi-tech materiálov, čo sa odráža aj v hodinárskom priemysle. Používa sa hlavne titan, karbón či zafír,“ opisuje aktuálne trendy Michal Molnár.


Hurikán Maria zosilnel na najvyšší stupeň, udrel na ostrov Dominika

Maria je tretím hurikánom piatej kategórie za jediný mesiac.

SAN JUAN. Hurikán Maria, ktorý v uplynulých hodinách dosiahol najsilnejšiu piatu kategóriu, udrel v pondelok o 21.15 h miestneho času (v utorok o 03.15 h SELČ) na malý hornatý karibský ostrov Dominika. Búrku sprevádza vietor s rýchlosťou 260 kilometrov za hodinu, dosahujúci v nárazoch ešte vyššie hodnoty, oznámilo americké Národné centrum pre hurikány (NHC) so sídlom v Miami. Situáciu na ostrove opísal v sérii dramatických príspevkov na Facebooku tamojší premiér Roosevelt Skerrit, uviedli agentúry AP a DPA. "Vietor je nemilosrdný, prežijeme s Božou milosťou," napísal Skerrit v prvom príspevku. O niekoľko minút neskôr oznámil, že počul zvuk pozinkovaných oceľových striech, ktoré vietor odtrhol z domov. Následne Skerrit informoval, že víchor zdemoloval jeho rezidenciu, z ktorej odniesol strechu a zaplavila ju voda. Jemu osobne sa podarilo dostať do bezpečia. Ide o prvé oficiálne svedectvo z Dominiky po príchode hurikánu Maria. Skerrit predtým vyzval obyvateľov ohrozených oblastí, aby nečakali na najhoršie, ale uchýlili sa k príbuzným alebo do dočasných ubytovní. Zároveň nariadil zatvorenie škôl a úradov. V auguste 2015 spôsobila tropická búrka Erika na Dominike záplavy a zosuvy pôdy, ktoré si vyžiadali 31 obetí a zničili viac ako 370 domov. Ďalším v ceste hurikánu Maria je neďaleký ostrov Guadeloupe patriaci Francúzsku, kde hrozia extrémne záplavy. Na ďalšom francúzskom ostrove Martinik úrady vyhlásili zákaz vychádzania. Hurikán sa tam prejavil silným vetrom, vlnobitím a prívalovým dažďom, ktoré spôsobili materiálne škody zatiaľ nespresneného rozsahu. Na prírodný živel sa pripravuje aj nezačlenené územie USA Portoriko, kam by mal mierne zoslabnutý hurikán (kategória 4) doraziť v stredu. Úrady vyzvali ľudí, aby odišli z ohrozených oblastí a zaviedli prídelový systém na základné položky ako sú voda, mlieko, detská výživa, konzervované potraviny a batérie. Hurikán Maria by mohol na niektoré karibské ostrovy priniesť 250-380 milimetrov zrážok. O 05.00 h SELČ sa oko hurikánu podľa NHC nachádzalo asi 435 kilometrov severne od ostrova Saint Croix, ktorý je súčasťou Amerických Panenských ostrovov. Búrka sa pohybuje západným až severozápadným smerom rýchlosťou 15 km/h. Maria je po Harveym a Irme tretím hurikánom v priebehu jedného mesiaca v Atlantiku, ktorý dosiahol piatu kategóriu. Zatiaľ čo Harvey spustošil americký štát Texas, Irma zdevastovala viacero karibských ostrovov a narobila veľké škody na Floride.


Žitňanská: Koalícia si voľbou do protikorupčného úradu vyslovila nedôveru

Poslanci nezvolili šéfa úradu na ochranu whistleblowerov ani na druhý pokus.

BRATISLAVA. To, že parlament vo štvrtok opakovane nezvolil šéfku Úradu na ochranu oznamovateľov korupcie, je podľa exministerky spravodlivosti Lucie Žitňanskej hrubý prejav neúcty voči vlastným záväzkom a slovám z minulosti. Je to podľa nej aj hrubý prejav neúcty voči členom výberových komisií, ktoré s najlepším vedomím a svedomím urobili výberové konania, voči kandidátom a kandidátkam, ktorí sa zúčastnili na výberovom konaní aj voči všetkým ostatným, ktorí do fungovania tohto úradu na základe predchádzajúcich koaličných prísľubov vkladali nádej na novú kvalitu boja proti korupcii. Žitňanská svoj názor vyjadrila na facebooku. Adeptkami na post boli Zuzana Dlugošová a Monika Filipová."Národná rada schválením zákona zriadila Úrad na ochranu oznamovateľov korupcie. Bola to aj osobná iniciatíva Roberta Fica ešte ako premiéra, prezentovaná ako príspevok jeho vlády k boju proti korupcii. Vláda následne tak, ako to predpokladá zákon, zorganizovala transparentné výberové konanie na šéfa úradu, vybrala a schválila dve adeptky na túto funkciu a požiadala parlament o schválenie jednej z nich. Až doteraz išlo takmer o ukážkový postup," uviedla Žitňanská. Parlament však vo štvrtok ani v opakovanej voľbe nezvolil ani jednu z adeptiek, ktoré odporučila komisia.Adeptkami boli Zuzana Dlugošová a Monika Filipová. Podľa Žitňanskej majú obe výborný kredit a integritu pre vedenie tohto úradu. "Koalícia v parlamente, ktorá dnes opäť (ne)volila, takto fakticky vyslovila nedôveru sama sebe a tej istej koalícii vo vláde, ktorá výber kandidátok urobila," uviedla exministerka. Kandidátky získali 27 a desať hlasov. To znamená, že ani opozičné strany im nedali dosť hlasov, dodala. Poslanci NR SR vo štvrtok v tajnom hlasovaní v opakovanej voľbe nezvolili predsedníčku Úradu na ochranu oznamovateľov protispoločenskej činnosti. Kandidátkami boli Zuzana Dlugošová a Monika Filipová. Ani jedna z nich nezískala súhlas nadpolovičnej väčšiny prítomných poslancov. Preto bude vykonaná nová voľba. Na základe zákona o ochrane oznamovateľov protispoločenskej činnosti, ktorý nadobudol účinnosť začiatkom marca, sa zriadil Úrad na ochranu oznamovateľov protispoločenskej činnosti so sídlom v Bratislave. Úrad má dohliadať predovšetkým na to, aby oznamovatelia korupcie neboli perzekvovaní nadriadenými, napríklad prepustením zo zamestnania.


USA nesúhlasí s prevzatím Time Warner spoločnosťou AT&T

NEW YORK. Americké ministerstvo spravodlivosti podalo žalobu s cieľom zastaviť prevzatie firmy Time Warner spoločnosťou AT&T za 85 miliárd dolárov. Šéf oddelenia na ochranu hospodárskej súťaže ministerstva spravodlivosti Makan Delrahim uviedol, že spojenie AT&T a Time Warner by "veľmi poškodilo amerických spotrebiteľov" zvýšením poplatkov za príjem televízneho vysielania a brzdením inovácie, osobitne v oblasti internetového televízneho vysielania.AT&T je najväčším americkým poskytovateľom služieb v oblasti tradičného satelitného televízneho vysielania a v oblasti káblovej televízie. Time Warner vlastní televízne kanály HBO, CNN, TBS a filmové štúdiá Warner Bros. Nesúhlas vlády s akvizíciou prekvapil mnohých na Wall Street. AT&T a Time Warner nie sú priamymi konkurentmi a "vertikálne" spojenia medzi takýmito firmami zvyčajne ľahšie získavali súhlas vlády ako transakcie, ktorými sa spájajú konkurenti. Avšak prezident Donald Trump počas kampane vyhlásil, že zablokuje spojenie AT&T a Time Warner, pretože by skoncentrovalo príliš veľa "moci v rukách príliš malého počtu ľudí".Osoba oboznámená s problematikou už skôr pre agentúru AP uviedla, že ministerstvo spravodlivosti chce, aby kombinovaná spoločnosť predala buď divíziu Turner, ktorej patria televízne kanály CNN a TBS, alebo DirecTV, aby zmiernila obavy z narušenia hospodárskej súťaže.Organizácie na ochranu spotrebiteľov a časť členov Demokratickej strany rozhodnutie ministerstva spravodlivosti privítali ako krok proti konsolidácii médií. Americký Zväz spotrebiteľov uviedol, že existujú "legitímne dôvody" pre zablokovanie akvizície s cieľom chrániť spotrebiteľov, ale správy o politickom tlaku označil za "znepokojujúce."


Svet je nespravodlivý. Jeden z najväčších komikov už nebude môcť vysloviť vtip

Herec a režisér Terry Jones z legendárnej skupiny Monty Python trpí demenciou

BRATISLAVA. Reč mu začala robiť problémy. Dnes mu ešte len vypadávajú slová, no čoskoro úplne stratí schopnosť rozprávať. Terry Jones, herec a režisér z legendárneho komického zoskupenia Monty Python, má diagnostikovanú afáziu, jednu z foriem demencie, píšu svetové agentúry. Anglický džentlmen zverejnil svoj zdravotný stav, aby novinárom vysvetlil, že už nebude môcť poskytovať rozhovory. Keď sa médiá prihlásili a žiadali ho o nejaký, býval ochotný. Rád cestoval a rozprával sa s divákmi, pred desiatimi rokmi prišiel aj do Uherského Hradišťa na Letnú filmovú školu, aby sa mohol stretnúť s mladým publikom. Rozprával mu vtedy o svojej láske k britskej histórii, hoci väčšina prítomných chcela vedieť len jediné: aká bude budúcnosť Monty Python a ich famózneho humoru. Monty Python tvorili John Cleese, Terry Gilliam, Michael Palin, Eric Idle a okrem Terryho Jonesa aj Graham Chapman, ktorý zomrel v roku 1989 - niekoľko týždňov predtým, ako sa chystali osláviť dvadsiate výročie svojho vzniku. ,,Pripravil si nám najhoršiu párty v histórii," skonštatovali zvyšní členovia a keď potom oslavovali tridsiate narodeniny, rozprášili v miestnosti jeho popol, aby bol aj on trochu prítomný. Potom ho znovu povysávali. Stretnúť sa na scéne sa odhodlali pred dvoma rokmi, pripravili si desať vystúpení. Už vtedy bolo vidieť, že Terry Jones má problémy, nevedel si celkom dobre zapamätať text. V skupine pôsobil ako režisér skupiny, režíroval legendárne filmy Zmysel života a Život Briana. Pri filme Monty Python a Svätý grál bol spolurežisérom Terry Gilliam. Vlani dokončil s kamarátmi nakrúcanie Absolutely Anything, bláznivú sci-fi komédiu. Záznam v lekárskej správe jeho kolegov rozrušil, aj keď o jeho demencii tušili. Michael Palin rozhovore pre Daily Mail povedal, že je to ,,strašne nespravodlivé," v prípade človeka, ktorý je ,,taký vtipný, tak rád rozpráva, má rád slová, rád číta a píše". Terry Jones sa vraj ešte stále rád stretáva so zvyškom skupiny, ich priateľstvo je preňho dôležité. ,,Nemôže veľa rozprávať, ale keď mu pripomíname zážitky, smeje sa," hovorí Palin. ,,Stále zostáva členom Monty Python. Nemyslím si, že ešte niekedy vyjde na scénu, ale to zrejme nevyjdeme už ani my ostatní."   Tento text ste mohli čítať vďaka tomu, že platíte za obsah. Vážime si to.


Na vojenskom cvičení Indie a Ruska sa zúčastnia všetky ozbrojené zložky

India a Rusko zapoja po prvýkrát do cvičenia všetky ozbrojené zložky.

NAÍ DILLÍ. India a Rusko zorganizujú po prvý raz spoločné vojenské cvičenie svojich pozemných, námorných a leteckých zložiek. Informovala o tom v utorok agentúra DPA. Obe krajiny uskutočňujú každoročné spoločné námorné cvičenia, ale manévre všetkých vojenských zložiek sa budú konať prvýkrát. Vojenské cvičenie Indra-2017, nazvané po hinduistickom bohu hromu a dažďa, sa bude konať od 19. do 29. októbra vo vojenskej oblasti na východe Ruska. Vyhlásilo to indické ministerstvo obrany bez uvedenia presnej lokácie cvičení. Názov cvičenia je zároveň aj skratkou oboch krajín. Tieto manévre "poskytnú príležitosť ozbrojeným silám oboch krajín cvičiť v medzinárodných protiteroristických operáciách zameraných na všetky tri vojenské zložky". Uviedol to šéf integrovaného štábu ozbrojených zložiek Indie Satiš Dua. Indický kontingent bude pozostávať z 350 vojakov, 80 príslušníkov letectva, dvoch lietadiel a fregaty. Rusko na manévre vyšle 1000 vojakov. Vojenské cvičenie sa okrem iného zameria aj na súčinnosť oboch armád a zriadenie spoločných veliteľských a kontrolných štruktúr, dodalo indické ministerstvo obrany.


Komora učiteľov kritizuje ministerstvo školstva a financií

Kritizuje nedostatok asistentov učiteľov.

BRATISLAVA. Slovenská komora učiteľov (SKU) kritizuje ministerstvo školstva a ministerstvo financií. Dôvodom je stále nedostatočné riešenie problému chýbajúcich asistentov učiteľa pre žiakov so zdravotným postihnutím. Podľa SKU obe ministerstvá „opäť ukázali nezáujem o trápenie rodín a starosti škôl“. Ministerstvo školstva na svojej webovej stránke v týchto dňoch zverejnilo výšku pridelených prostriedkov na asistentov učiteľa. „Napriek tomu, že počet žiadostí škôl rastie, ministerstvo reálne zvýšilo stav len o 3,2 asistenta, čo je pri tisícoch chýbajúcich asistentov absolútne nedostačujúce,“ upozornil Viktor Križo agentúru SITA v tlačovej správe SKU.Za nedostatok asistentov kritizoval ministerstvo školstva v piatok aj poslanec za OĽaNO Miroslav Sopko. Agentúra SITA požiadala ministerstvo o reakciu. Rezort uviedol, že požiadavku na asistentov učiteľa v uplynulom školskom roku vykryl na 40,7 percenta. Požiadavka od škôl do mája 2018, dokedy ministerstvo údaje zbieralo, bola 5 845 asistentov. Zo štátneho rozpočtu ich financovali 2 377,5. Upravený rozpočet vrátane 10 percent valorizácie na rok 2019 predstavuje podľa ministerstva sumu 26 373 709 eur. „Vzhľadom na existujúce viaczdrojové financovanie škôl, finančné prostriedky na asistentov učiteľa pre žiakov so zdravotným znevýhodnením môže škole poskytnúť aj jej zriaďovateľ,“ argumentuje ministerstvo. Odvoláva sa tiež na to, že škola môže čerpať prostriedky na asistentov z vlastného rozpočtu „na základe zvýšených koeficientov na žiakov so zdravotným znevýhodnením“. „Má aj možnosť získať finančné prostriedky na asistenta učiteľa z európskych štrukturálnych a investičných fondov,“ obhajuje sa rezort.„Doposiaľ nie je naplnená ani polovica požiadaviek škôl. Zároveň došlo k presunom počtu asistentov zo špeciálnych škôl do bežných škôl, čo vyvolá veľké napätia, zhorší starosť o najzraniteľnejších a zníži ešte viac kvalitu vzdelávania,“ uviedol Križo. Komora učiteľov sa tiež domnieva, že dofinancovanie podpory detí cez fondy Európskej únie je úplne nevyhovujúce a stále ani zďaleka nepokrýva potreby rodín a škôl. Dopytovo orientované výzvy EÚ fondov z výzvy V základnej škole úspešnejší I, II sú pre školy veľmi byrokraticky zaťažujúce, tvrdí komora. Čerpanie týchto zdrojov je podľa nej stále slabé, pripravované projekty nekvalitné. Komora tiež upozorňuje na to, že ministerstvo školstva stanovilo mesačný normatív na osobné náklady na asistenta učiteľa vo výške 924 eur, čo v čistom predstavuje okolo 542 eur. Nový zákon o pedagogických a odborných zamestnancoch zároveň podľa komory nedovoľuje asistentom kariérne rásť. „ Do dnešného dňa ministerstvo nezabezpečuje žiadnu prípravu, ani vzdelávanie pre asistentov učiteľa, na školách nie sú stále odborné tímy, ktoré by asistentov mohli odborne usmerňovať. Je paradoxné, že to isté ministerstvo formálne podporilo kariérne poradenstvo u detí na školách, no nedokáže sa postarať o dôstojný kariérny rast a lukratívnosť pozícií potrebných v školstve. A už dnes vieme, že desaťtisíce detí, ktoré dnes nedostanú potrebnú starostlivosť, podporu asistenta a odborných tímov, budú čoskoro vytvárať našu ekonomickú, kariérnu a spoločenskú realitu. SKU žiada MŠVVaŠ, aby zverejnilo kritériá k prideľovaniu asistentov a kroky, ako chce od septembra 2019 konečne zabezpečiť základné ústavné práva detí a ich vzdelávanie na základe medzinárodného Dohovoru o právach osôb so zdravotným postihnutím,“ vyzvala SKU ministerstvo.„Rezort školstva zrealizoval projekt s podporou Európskych štrukturálnych a investičných fondov na základe dopytovo-orientovanej výzvy V základnej škole úspešnejší, so zameraním na vytváranie inkluzívnych tímov, pozostávajúcich zo školského psychológa, školského špeciálneho pedagóga, sociálneho pedagóga, pedagogického asistenta. V tejto súvislosti by sme radi uviedli, že MŠVVaŠ SR dofinancovalo tento projekt vo výške 1 408 082 eur. Dôvodom dofinancovania je zvýšenie dotácie na asistentov učiteľa pre žiakov so zdravotným znevýhodnením. Finančné prostriedky už boli poukázané na ministerstvo vnútra SR, ktoré je vecne zodpovedné za financovanie asistentov učiteľov,“ uviedol tlačový odbor ministerstva školstva v reakcii na kritiku. Ministerstvo tiež upozornilo, že pripravuje nadväzujúci národný projekt Zavádzanie inkluzívnych prístupov edukácie „s ambíciou zásadných inovácií existujúcich prístupov k inkluzívnemu vzdelávaniu a výchove v týchto oblastiach: iniciačné oblasti teórie, koncepcie inkluzívneho vzdelávania v podmienkach Slovenskej republiky“, a tiež – zdôrazňuje na „personálne zabezpečenie inklúzie“.„Ministerstvo školstva vychádza všetkým školám v ústrety pri zabezpečovaní asistentov učiteľa, a to v najväčšej možnej miere, a je rozhodnuté v tejto činnosti aj naďalej pokračovať,“ trvá na svojom rezort.


Český rozpočet bol v prebytku, výrazne však nižšom než vlani

Aprílový prebytok skončil na úrovni 6,3 miliardy korún.

PRAHA. Štátny rozpočet Českej republiky skončil v apríli prebytkom na úrovni 6,3 miliardy Kč (234,01 milióna eur). To je výrazný pokles oproti aprílu minulého roka, keď prebytok dosiahol rekordných 30,5 miliardy Kč. Ako uviedlo ministerstvo financií, dôvodom poklesu je najmä nižší príjem peňazí z Európskej únie. Celkové príjmy štátneho rozpočtu dosiahli na konci apríla 407,3 miliardy Kč. Výdavky predstavovali 401 miliárd Kč. Najväčší objem finančných prostriedkov v rámci bežných výdavkov sa každý rok vynakladá na sociálne dávky. Na konci apríla bolo v rámci nich vyplatených 176,7 miliardy Kč, čo medziročne znamená rast o 7,7 miliardy Kč. Na tom sa podieľali najmä výdavky na dôchodky s rastom o 6,4 miliardy Kč, teda o 4,9 %. Na celý rok 2017 je schválený rozpočet so schodkom 60 miliárd Kč. Minuloročný rozpočet pôvodne počítal s deficitom 70 miliárd Kč, nakoniec ale skončil v prebytku 61,8 miliardy Kč.


Tabuľka prezradí, koľko treba cvičiť, aby ste spálili fastfoodové kalórie

Rozhodne to nie je len otázka pár minút.

LONDÝN/BRATISLAVA. Ak patríte medzí tých, ktorí si sledujú počet kalórií v konzumovaných potravinách, pravdepodobne viete, že pre udržanie váhy musíte zhruba vydať rovnaké množstvo energie, ako ste prijali. Ak si však myslíte, že polhodinou behu vykompenzujete vaše denné prehrešky, táto tabuľka vás vyvedie z omylu. Graf britskej Kráľovskej spoločnosti pre verejné zdravie ukazuje, ako dlho musíte cvičiť, aby ste spálili kalórie, ktoré sa nachádzajú v obľúbených nezdravých potravinách. A rozhodne to nie je len otázka niekoľkých minút. Napríklad, ak zjete štvrtinu pizze, ktorá obsahuje 449 kalórií, budete musieť kráčať minimálne jednu hodinu a 23 minút, alebo bežať na 43 minút, aby ste ich spálili. Vynásobte si to štyrmi, ak si dáte pizzu celú. Mliečna čokoláda s obsahom 229 kalórií (necelá polovica 100-gramovej tabuľky), vás bude stáť 42 minút chôdze alebo 22-minútový beh. Ak si doprajete zopár chipsov obsahujúcich 171 kalórií, potrebujete kráčať vyše pol hodiny alebo bežať 16 minút. Po menšom sladenom nápoji, ktorý obsahuje 138 kalórií, by ste mali 26 minút alebo 13 minút bežať. Tieto hodnoty neplatia rovnako pre všetkých ľudí. Pre dvoch ľudí s rôznou váhou a odlišným zložením tela môže mať to isté jedlo inú kalorickú hodnotu, pretože organizmus vyťaží z rovnakého jedla vplyvom viacerých faktorov rôzne množstvo energie. Ak však nabudúce budete mať zálusk na čokoládu, skúste si ju prekonvertovať na minúty úmorného behu. Možno vás chuť hneď prejde.


Pohraničie Sýrie a Libanonu opustia stovky bojovníkov al-Káidy

Ide o súčasť dohody Hizballáhu a al-Káidy, ktorá má nastoliť poriadok v pohraničí.

BEJRÚT. Veľké množstvo autobusov a sanitiek dorazilo v pondelok k libanonsko-sýrskemu pohraničiu, kde sa uskutočňuje druhá časť výmeny medzi libanonským militantným hnutím Hizballáh a sýrskou odnožou teroristickej siete al-Káida. V rámci nej sa presunie asi 9-tisíc Sýrčanov, medzi nimi aj stovky militantov z al-Káidy, do Sýrie a Hizballáh získa osem svojich väznených bojovníkov. Pondelková evakuácia nasleduje deň po tom, čo si obe skupiny vymenili telá svojich mŕtvych bojovníkov. Išlo o prvú časť dohody, ktorá má nastoliť poriadok v nepokojnom pohraničí. Šiitské hnutie uviedlo, že odovzdalo deväť tiel bojovníkov al-Káidy a vymenilo ich za piatich svojich zabitých mužov, ktorí zomreli v bojoch v oblasti počas uplynulých dvoch týždňov. Boje ukončilo vo štvrtok prímerie s cieľom umožniť odchod militantov z al-Káidy a ich rodín do severozápadnej sýrskej provincie Idlib, ktorá je v rukách jej odnože zvanej Džabhat Fatah aš-Šám. Sporná hraničná oblasť sa tak dostane pod kontrolu Libanonu, Sýrie a Hizballáhu.


Módí ako prvý indický premiér navštívil Predjordánsko

Indický líder vyjadril nádej na skoré dosiahnutie mieru medzi Izraelom a Palestínčanmi.

RAMALLÁH. Naréndra Módí sa v sobotu stal prvým indickým premiérom, ktorý navštívil okupované Predjordánsko, kde v rámci svojej cesty po Blízkom východe rokoval s palestínskym prezidentom Mahmúdom Abbásom. Módí priletel vrtuľníkom zo susedného Jordánska, informuje agentúra DPA. Jeho návšteva prichádza iba niekoľko týždňov po tom, ako Módí privítal vo svojej krajine izraelského premiéra Benjamina Netanjahua, pričom je všeobecne vnímaná ako snaha indickej strany o vyváženie svojich posilňujúcich sa vzťahov so židovským štátom. Módí sa ešte v priebehu soboty vrátil naspäť do Jordánska. Módí a Abbás mali na oficiálnom programe rozhovory o informačných technológiách, zdravotníctve a cestovnom ruchu. Módí sa vlani v júli stal zároveň prvým indickým ministerským predsedom, ktorý navštívil Izrael, kde s tamojšími predstaviteľmi podpísal bilaterálne dohody o kybernetickej bezpečnosti a energetike. Módí zároveň vyjadril nádej na skoré dosiahnutie mieru medzi Izraelom a Palestínčanmi. "Prezidenta Abbása som ubezpečil, že India je odhodlaná presadzovať záujmy palestínskeho ľudu," vyhlásil Módí na tlačovej konferencii po stretnutí. Dodal, že podpora Palestínčanov je nepretržitou snahou indickej diplomacie. Abbás vyzval Indiu, aby zohrala úlohu v riešení palestínskeho konfliktu. Podľa jeho slov je India "superveľmoc, ktorá má vplyv na svetovej politickej scéne" a môže prispieť k nastoleniu mieru v regióne. Dodal, že USA po uznaní Jeruzalema za hlavné mesto Izraela prišli o pozíciu sprostredkovateľa rozhovorov s Izraelom. Módí položil v Ramalláhu veniec na hrob bývalého palestínskeho vodcu Jásira Arafata a podpísal niekoľko dohôd o technickej podpore pre Palestínčanov v hodnote vyše 40 miliónov dolárov. Počas svojej trojdňovej cesty po krajinách Blízkeho východu zavíta Módí aj do Ománu a Spojených arabských emirátov (SAE). Perzský záliv je pre Naí Dillí dôležitý; India čerpá viac než polovicu svojich ropných a energetických zásob z tejto oblasti. Žije alebo pracuje tu približne deväť miliónov Indov, ktorí ročne posielajú domov miliardy zarobených dolárov.


Al-Káida prepustila Švéda, ktorého uniesli na severe Mali

Švédske orgány urobili podľa ministerky veľa pre prepustenie muža uneseného v roku 2011.

ŠTOKHOLM, BAMAKO. Švéd Johan Gustafsson, ktorého uniesli členovia severoafrickej odnože teroristickej siete al-Káida pred viac ako piatimi rokmi, je opäť na slobode a bude sa môcť vrátiť do vlasti. Informovala o tom v pondelok švédska ministerka zahraničných vecí Margot Wallströmová, ktorá zdôraznila, že švédske orgány, ako aj orgány iných krajín urobili veľa pre prepustenie muža uneseného v Timbuktu v novembri 2011. O osude spoločne s Gustafssonom uneseného Stephena Malcolma McGowana z Juhoafrickej republiky sa šéfka švédskej diplomacie nezmienila. Tretieho muža, ktorého zajali vtedy členovia al-Káidy v islamskom Maghrebe, Sjaaka Rijkeho z Holandska vyslobodili francúzski vojaci v roku 2015. Spomínaná teroristická organizácia zadržiava ešte ďalších rukojemníkov, za oslobodenie ktorých požaduje okrem iného prepustenie svojich bojovníkov spoza mreží.


Divoká príroda ako ju nepoznáte. Pozrite si víťazov fotografickej súťaže

Prírodopisné múzeum v Londýne vyhlásilo víťaza súťaže Fotograf divočiny 2017.

Fotoreportér Brent Stirton vyhral prestížny titul "Fotograf divočiny 2017" za jeho presvedčivú fotografiu s názvom Pamätník druhu, na ktorej je zobrazený zastrelený čierny nosorožec v južnej Afrike, ktorého pytliaci zbavili rohu. Čierne nosorožce sú kriticky ohrozené kvôli pytliactvu a nezákonnému medzinárodnému obchodu s rohmi nosorožcov, sú jedným z najviac zabíjaných zvierat žijúcich voľne v prírode. "Fotografia vyzdvihuje naliehavú potrebu ľudstva chrániť našu planétu a druhy, s ktorými ju zdieľame. Tento šokujúci obraz zvieraťa, ktoré bolo zabité pre jeho rohy, je výzvou k akcii pre nás všetkých," povedal o víťaznej fotografii riaditeľ prírodopisného múzea Sir Michael Dixon. Daniël Nelson získal ocenenie Mladý fotograf divočiny 2017 s charizmatickým portrétom mladej gorily v západnej nížiny v Konžskej republike, ležiacej na zemi pri kŕmení. Daniëlov obraz zachytáva neoddeliteľnú spojitosť medzi divými ľudoopmi a ľuďmi a významom lesa, na ktorom všetci závisia. Obidva zábery boli vybrané zo štyridsiatich víťazov jednotlivých kategórií, ktoré zobrazujú neuveriteľnú rozmanitosť života na našej planéte, od prejavov zriedkavého správania sa zvierat až po skryté podmorské svety. Fotografie od profesionálnych a amatérskych fotografov vyberá skupina odborníkov uznávaných v priemysle za ich originálnosť, umenie a technickú náročnosť. Prírodopisné múzeum v Londýne vystavuje ocenené fotografie do 28. mája 2018. Prihlásených fotografií bolo takmer takmer 50-tisíc z 92 krajín, víťazná fotografia Brenta Stirtona bude vystavená spolu s ďalšími 99 fotografiami vybranými medzinárodnou skupinou porotcov na výstave Wildlife Photographer of the Year.


Saková zriadila tím na vyšetrovanie káuz farmárov

Postup bude dozorovať prokuratúra, ktorá bude informovať o jednotlivých zlyhaniach.

BRATISLAVA. Špeciálny vyšetrovací tím, ktorý prešetruje kauzy farmárov, už čiastočne funguje. Povedala to po rokovaní vlády ministerka vnútra Denisa Saková. Reagovala tak na stredajšie slová predsedu vlády Petra Pellegriniho, ktorý pred zasadnutím vlády informoval o zriadení špeciálnej skupiny na vyšetrovanie káuz farmárov. Tá je zložená z predstaviteľov Policajného zboru (PZ) SR a Generálnej prokuratúry (GP) SR. "Na základe spoločného rokovania s GP sme zriadili spoločný vyšetrovací tím. Všetci členovia budú z iných regiónov a teritórií, ako boli medializované problémy," povedala šéfka rezortu vnútra. Celý postup bude podľa jej slov dozorovať prokuratúra, ktorá bude postupne verejnosť informovať o jednotlivých zlyhaniach alebo o správnom vyšetrovaní. "Dnes sme dali tímu spoločne s pánom premiérom taký oficiálny punc," dodala Saková. "Skupina sa bude venovať všetkým otvoreným kauzám, ktoré sú dnes na stole a prezentovali ich nespokojní farmári," povedal pred zasadnutím vlády Pellegrini. Podľa jeho slov bude skupina prechádzať prípad po prípade. "Na záver budeme žiadať informácie, ako dopadla táto kontrola a ako dopadli jednotlivé prípady, o ktorých farmári informujú," vysvetlil. Podľa premiéra si však treba uvedomiť, že nejde o prípady, o ktorých sa hovorí dnes a vznikli v týchto dňoch. "Sú to staré krivdy, ktoré trápia farmárov už niekoľko rokov, musíme sa teda vysporiadať s históriou a minulosťou," dodal. Farmári prišli v utorok 19. júna do Bratislavy z východného Slovenska. Protestnou jazdou chcú apelovať na urýchlené riešenie ich vlečúcich sa problémov, ktoré spísali v Košickej výzve. Z nej považujú za kľúčové vytvorenie špecializovaného vyšetrovacieho tímu, ktorý prešetrí prípady utláčaných farmárov, ďalej zabezpečenie toho, aby Pôdohospodárska platobná agentúra (PPA) vyplácala dotáciu len subjektu, ktorý má k pôde právny vzťah. Za kľúčové považujú tiež vytvorenie korektných a transparentných pravidiel prideľovania pôdy. Počas protestu budú tiež upozorňovať na dôležitosť malých a stredných farmárov.


Chárov Boston vstúpil do play-off úspešne, Edmonton so Sekerom nie

Úspešný vstup do vyraďovacej fázy má za sebou obhajca trofeje.

NEW YORK. Hokejisti Bostonu Bruins vstúpili do play-off NHL triumfom 2:1 nad Ottawou Senators v stredajšom stretnutí štvrťfinále Východnej konferencie a ujali sa vedenia v sérii 1:0. Bruins zvíťazili aj napriek tomu, že od 31. minúty prehrávali gólom Bobbyho Ryana po peknej individuálnej akcii, pri ktorej sa presadil aj cez slovenského obrancu Zdena Cháru. V 45. minúte vyrovnal Frank Vatrano a o úspechu Bostonu rozhodol necelé tri minúty pred koncom Brad Marchand. "Mali sme šancu udržať puk a trochu počkať, kým sa dostaneme do optimálneho rozostavenia. Namiesto toho sme ho odovzdali súperovi," opísal situáciu pred rozhodujúcim gólom tréner Ottawy Guy Boucher. Hokejisti Bostonu neohrozili v druhej tretine brankára Ottawy Craiga Andersona ani jediným streleckým pokusom. Senators nedovolili súperovi vystreliť na svoju bránku ani raz v priebehu jednej tretiny počas stretnutia play-off vôbec prvýkrát v klubovej histórii, doteraz brankári Ottawy čelili vždy minimálne dvom strelám. Hokejisti Bostonu zažili tretinu bez strely na súperovu bránku iba druhýkrát - podobný nezdar absolvovali 6. apríla 1939 v zápase s Torontom. "Musíme hrať oveľa lepšie. Nemôžeme čakať, že vyhráme sériu, keď budeme hrať takto," uviedol strelec víťazného gólu Marchand. Bostonský kapitán Chára odohral vyše 25 a pol minúty, čo bol vôbec najvyšší čas na ľade spomedzi všetkých korčuliarov, ohrozil súperovho brankára piatimi strelami, naopak, jednu strelu Ottawy zblokoval a pripísal si 5 bodyčekov. "V play-off sa vždy musíte sústrediť na najbližšie striedanie. Po druhom dejstve sme vedeli, že za sebou nemáme práve najlepšiu tretinu," povedal pre nhl.com Vatrano. Brankár Henrik Lundqvist desiatym čistým kontom v play-off v kariére pomohol pri triumfe svojho New Yorku Rangers nad Montrealom Canadiens 2:0. Švédsky gólman zastavil 31 striel súpera. Jeho náprotivok v bránke Montrealu Carey Price si pripísal 29 úspešných zákrokov a ako jediný ho prekonal Tanner Glass, víťaznú poistku pridal do prázdnej bránky v závere zápasu Michael Grabner. "Myslím si, že to bol po dlhšej dobe jeden z našich lepších zápasov. Vedeli sme, ako potrebujeme hrať, a splnili sme to do bodky. Dali sme rýchly gól a potom sme hrali rozumne," povedal Lundqvist, ktorý je s 56 víťazstvami v play-off na čele tejto štatistiky medzi aktívnymi brankármi. V prvom zápase štvrťfinále Východnej konferencie uspeli aj hráči obhajcu Stanleyho pohára Pittsburghu Penguins, ktorí zdolali Columbus Blue Jackets 3:1. Pittsburghský gólman Marc-André Fleury nastúpil už na svoj 101. zápas vo vyraďovacej fáze sezóny NHL a vyrovnal tak klubový rekord Toma Barassa. V bránke Pittsburghu mal pritom pôvodne nastúpiť Matt Murray, ale zranil sa počas rozcvičky. V Západnej konferencii nezvládol Edmonton s Andrejom Sekerom prvý duel play-off a podľahol hráčom San Jose 2:3 po predĺžení aj napriek dvojgólovému náskoku po prvej tretine. Víťazný gól Sharks strelil v štvrtej minúte predĺženia švédsky útočník Melker Karlsson. Sharks chýbal zranený stredný útočník Joe Thornton, ktorý síce trénoval s mužstvom, ale stále nebol pripravený nastúpiť v súťažnom stretnutí. Tridsaťsedemročný Kanaďan nehral od 2. apríla, keď utrpel zranenie kolena. Sekera odohral v drese Edmontonu necelých 22 minút a zápas ukončil s jedným mínusovým bodom. Hráči St. Louis Blues triumfovali na ľade Minnesoty Wild 2:1 rovnako po predĺžení a rovnako sa ujali vedenia 1:0 v sérii. V osemnástej minúte predĺženia rozhodol obranca Joel Edmundson, brankár St. Louis Jake Allen predviedol 51 zákrokov. Play-off - prvé zápasy: VÝCHODNÁ KONFERENCIA Góly: 10. T. Glass, 59. Grabner (Fast) /stav série - 0:1/ Góly: 31. B. Ryan (E. Karlsson) - 45. Vatrano (Riley Nash, McQuaid), 58. Marchand (Bergeron, Pastrňák) /obranca Zdeno Chára (Boston) strávil na ľade 25 minút a 32 sekúnd, päťkrát vystrelil na bránu súpera, zablokoval jednu strelu súpera a rozdal päť bodyčekov/ /stav série - 0:1/ Góly: 22. Rust (Kessel, Malkin), 24. Kessel (J. Schultz, Malkin), 37. Bonino (Hörnqvist, Määttä) - 53. Calvert (J. Anderson) /stav série - 1:0/ ZÁPADNÁ KONFERENCIA Góly: 60. Parise (M. Koivu, Mikael Granlund) - 27. V. Sobotka (Steen), 78. Edmundson (Tarasenko, Schwartz) /stav série - 0:1/ Góly: 7. Klefbom (Eberle, Lucic), 18. Lucic (Letestu, McDavid) - 22. J. Ward (Donskoi, Vlasic), 46. P. Martin (Hertl), 64. M. Karlsson (Pavelski) /obranca Andrej Sekera (Edmonton) strávil na ľade 21 minút a 42 sekúnd, raz vystrelil na bránu súpera, zablokoval jeden pokus súpera, do štatistík si pripísal aj jeden bodyček a jeden mínusový bod/ /stav série - 0:1/


Voliť prezidenta v prvom kole môže viac ako 17-tisíc prvovoličov

Program diskusií kandidátov na prezidenta v TV, rádiách a na internete nájdete tu. BRATISLAVA. V prvom kole marcových prezidentských volieb môžu hlasovať 4 450 000 voličov. Z toho 2 310 000 sú ženy a 2 140 000 muži. Pre 17 500 ľudí to budú vôbec prvé voľby, v ktorých môžu odovzdať svoj hlas. Prezidenta môže prvýkrát voliť aj 280 000 ľudí, pre ktorých to ale nie sú úplne prvé voľby, keďže už mohli hlasovať v iných. Vyplýva to z údajov, ktoré TASR poskytol Štatistický úrad. Prvé kolo prezidentských volieb bude 16. marca. Ak v prvom kole ani jeden z kandidátov nezíska nadpolovičnú väčšinu platných hlasov voličov, bude sa konať 30. marca druhé kolo. Postupujú doň dvaja najúspešnejší kandidáti z prvého kola. Hlasovať sa bude od 7.00 do 22.00 h. V abecednom poradí kandidujú Béla Bugár, Zuzana Čaputová, Martin Daňo, Štefan Harabin, Eduard Chmelár, Marian Kotleba, Milan Krajniak, František Mikloško, Maroš Šefčovič, Róbert Švec, Bohumila Tauchmannová, Juraj Zábojník a Ivan Zuzula.


Kiska svoju politickú budúcnosť oznámi koncom roka

Prezident nechcel konkretizovať mená ani podrobnosti o tom, čo plánuje.

BRATISLAVA. Prezident Andrej Kiska oznámi, ako sa v budúcnosti zapojí do politiky, koncom tohto roka. O svojich politických plánoch bude rokovať s ľuďmi, ktorých si váži, ktorí majú rovnaké hodnoty a ktorí sú schopní vládnuť dobre a slušne. V nedeľu to povedal v relácii 25 televízie Markíza. Kiska odmietol konkretizovať akékoľvek mená či podrobnosti o tom, čo v politike plánuje. „Nemám ešte dosť dobre pripravené to, čo chcem urobiť, aby som to oznámil,“ uviedol prezident. Dodal, že by bol rád, keby s ním do ďalšieho politického zápasu išili aj jeho hovorca Roman Krpelan či poradca Rado Baťo. Nevylúčil pritom, že možnosťou je podpora existujúcej politickej strany, vstup do takejto stany alebo založenie novej. Hoci pred rokom Kiska verejne vyhlásil, že nebude zakladať stranu, teraz sa vyjadril, že „iba hlupák nemení svoje názory“. Vysvetlil, že po vražde novinára Jána Kuciaka sa dramaticky zmenila situácia a ukázalo sa, že zmena je na Slovensku nutná. „Rád by som spojil ľudí, ktorí sú schopní postaviť slušnú vládu,“ zdôraznil. O svojich politických plánoch diskutuje s rodinou a manželkou, ktorá podľa neho chápe, že ako politik má povinnosti. Kiska sa vrátil aj do obdobia po vražde Kuciaka. Vláda vtedy podľa neho reagovala arogantne, čo verejnosť vnímala negatívne. Prezident podľa vlastných slov počul, že poslanec Robert Fico (Smer-SD) už oľutoval, že odišiel z vlády a nezotrval vo funkcii. „Počul som takúto vetu,“ vyhlásil, no nepovedal od koho. Povedal tiež, že Fico sám pred časom pred ním nastolil tému, že chce ísť na Ústavný súd SR. Prezident mu odpovedal, že je pripravený o tom rokovať napriek tomu, že je presvedčený, že expremiér bráni politike, ktorá by Slovensko posunula ďalej. Nová vláda zatiaľ podľa Kisku dala málo signálov, že sa mení štýl vládnutia, no ocenil, že premiér Peter Pellegrini zmenil štýl komunikácie. Andrej Kiska opäť vysvetlil financovanie jeho kampane pred prezidentskými voľbami v roku 2014. Samotnú kampaň si pritom financoval sám ako osoba. „Skontrolovalo to ministerstvo financií a nenašlo porušenie zákona." Pred prezidentskou kampaňou bola informačná kampaň, ktorú robili všetci kandidáti asi rok pred voľbami. Náklady na túto kampaň mu platila spoločnosť KTAG, v ktorej je Kiska spoločníkom, na základe zmluvy, s ktorou daňový úrad nesúhlasil. „Rozhodol, že tieto náklady neboli zaúčtované správne, nesúhlasil s tým, že sú to náklady, takže to vyňali z nákladov. KTAG na základe tohto rozhodnutia všetko dodanila a zaplatila penále. Ja som sa ospravedlnil,“ vyhlásil prezident.


Záujem o voľby zvýšil predaj leteniek do Bratislavy a Viedne

Zahraniční Slováci boli ochotní investovať, aby mohli voliť.

BRATISLAVA. Na prezidentský volebný víkend (16.3. - 17.3.) si kúpilo spiatočnú letenku zo zahraničia do Bratislavy alebo Viedne až o 94 percent viac ľudí, ako tomu bolo v rovnakom časovom období roka 2018. Vyplýva to zo štatistík cestovnej kancelárie Pelikán, najväčšieho slovenského predajcu leteniek. "Najfrekventovanejšími zahraničnými destináciami, z ktorých sa na volebný víkend do Bratislavy a Viedne lietalo na otočku najčastejšie, boli Švajčiarsko, Španielsko, Spojené kráľovstvo, Holandsko a Francúzsko. Všetko krajiny, v ktorých pracuje značné množstvo Slovákov," skonštatoval zástupca CK Jozef Rybár. Podľa jeho názoru je jediným možným vysvetlením záujem Slovákov v zahraničí o účasť v prvom kole prezidentských volieb, v ktorých nie je možné voliť mimo územia SR. "Je zrejmé, že zahraniční Slováci boli ochotní za svoj hlas v prezidentských voľbách zaplatiť omnoho viac než niekoľko desiatok eur za vlak, autobus alebo pohonné hmoty na cestu autom," podotkol. Poukázal i na to, že medzi destináciami, ktoré ovplyvnili spomínaný 94-percentný nárast predaja leteniek, sa objavili i USA či dokonca Hongkong. "Letenky z týchto destinácií vedia byť poriadne drahé, ak sa kupujú na poslednú chvíľu, možno hovoriť o zvýšenej cene v stovkách až tisícoch eur," dodal. I preto bude podľa neho zaujímavé sledovať, či rovnaký záujem bude sprevádzať i rozhodujúce druhé kolo volieb prezidenta SR. Zuzana Čaputová a Maroš Šefčovič sa v ňom stretnú 30. marca.


Hlavné ceny Emmy získali seriály Veep a Služobníčkin príbeh

Julia Louisová-Dreyfusová dostala rekordnú ôsmu cenu v kategórii najlepšia komediálna herečka.

LOS ANGELES. Politická satira Veep a dráma Služobníčkin príbeh získali v nedeľu večer na odovzdávaní prestížnych televíznych cien Emmy v Los Angeles ocenenia pre najlepšie seriály roka. Informovala o tom v pondelok agentúra AP. Veep (VP, viceprezidentka) ocenili ako najlepší komediálny seriál a jeho hlavná predstaviteľka Julia Louisová-Dreyfusová dostala rekordnú ôsmu cenu Emmy v kategórii najlepšia komediálna herečka. Najlepšou herečkou v dramatickom seriáli sa tento rok stala za stvárnenie hlavnej úlohy v dystopickom Služobníčkinom príbehu Elisabeth Mossová, pre ktorú je to prvá cena Emmy v jej hereckej kariére. Najlepším hercom v dramatickom seriáli sa stal Sterling K. Brown za rolu v seriáli This Is Us. Cenu pre najlepšieho herca v komediálnom seriáli si prevzal Donald Glover za stvárnenie postavy Earnesta "Earna" Marksa v seriáli Atlanta. Galavečer 69. ročníka odovzdávania najvýznamnejších televíznych cien sveta, ktorý moderoval spisovateľ a herec Stephen Colbert, sa niesol v znamení početných politických narážok spojených najmä s pôsobením amerického prezidenta Donalda Trumpa.


Pri bojoch s Islamským štátom zomreli dvaja americkí dobrovoľníci

Muži zomreli minulý týždeň počas bitky v Rakke.

ALBANY. Pri bojoch s extrémistickou militantnou organizáciou Islamský štát (IS) v Sýrii zomreli dvaja americkí dobrovoľníci. V utorok o ich úmrtí informovala sýrsko-kurdská milícia Oddiely ľudovej obrany (YPG). Ako uviedla, Robert Grodt zo Santa Cruz a Nicholas Alan Warden z Buffala zomreli minulý týždeň počas bitky v Rakke, ktorá je považovaná za hlavné mesto IS. Ako informuje agentúra AP, prvý menovaný bol známy aktivitou vo viacerých iniciatívach, ako bolo napríklad protestné hnutie Occupy Wall Street. Druhý bol zase bývalým príslušníkom americkej armády a francúzskej Cudzineckej légie.


Trump nominoval na Najvyšší súd konzervatívca Gorsucha

Gorsuch bude pomáhať robiť rozhodnutia v záležitostiach ako sú interrupcie, regulácia zbraní, trest smrti a náboženské práva.

WASHINGTON. Prezident USA Donald Trump nominoval v utorok na doživotný post sudcu Najvyššieho súdu konzervatívca Neila Gorsucha (49). Zaplní takmer rok prázdne miesto na Najvyššom súde a konzervatívci v ňom tak opäť získajú väčšinu. Gorsuch bude pomáhať robiť rozhodnutia v záležitostiach polarizujúcich americkú spoločnosť, ako sú napríklad interrupcie, regulácia zbraní, trest smrti a náboženské práva. Gorsucha, rodáka z amerického štátu Colorado, čaká zrejme búrlivý priebeh potvrdenia v Senáte, keďže republikáni vlani odmietli pozvať na vypočúvanie nominanta demokratického prezidenta Baracka Obamu, ktorý mal zaplniť prázdne miesto na Najvyššom súde po zosnulom konzervatívnom sudcovi Antoninovi Scaliovi. Ten zomrel vo februári 2016. Gorsuch je najmladším nominantom na post sudcu Najvyššieho súdu USA za vyše štvrť storočie a smerovanie súdu bude možno ovplyvňovať niekoľko desaťročí. Trump v utorok v Bielom dome vyhlásil, že pri rozhodovaní o nominantovi mal pred sebou obraz Scaliu, a keď porovnával jeho názory s Gorsuchovými, zistil, že sú až zarážajúco podobné. Prezident vyjadril nádej, že demokrati a republikáni v Senáte "sa tentoraz spoja pre dobro krajiny" a nominanta schvália. Gorsuch je "mužom z našej krajiny a mužom, ktorého naša krajina zúfalo potrebuje", zdôraznil Trump po boku so sudcom a jeho manželkou. "Sudca Gorsuch má výnimočné právnické schopnosti, brilantné myslenie, obrovskú disciplínu a získal si podporu na oboch stranách," dodal Trump a poukázal na jeho pracovný životopis. Líder demokratov v americkom Senáte Charles Schumer vyjadril v utorok "vážne pochybnosti" o tom, že nominant prezidenta zapadá do hlavného prúdu v súdnictve, ako ho vnímajú demokrati. Schumer uviedol vo vyhlásení, že Gorsuch "opakovane nadržiaval korporáciám, a nie pracujúcemu ľudu, prejavoval odpor voči právam žien, a čo je najviac znepokojujúce, razí ideologický prístup k právnej vede, takže mám pochybnosti, či bude odolným, nezávislým sudcom Najvyššieho súdu". Schumer napísal, že Senát "musí trvať" na tom, aby akýkoľvek nominant na post sudcu Najvyššieho súdu získal 60 hlasov, čo znamená, že nominant musí dosiahnuť podporu v oboch hlavných amerických stranách - republikánskej aj demokratickej. Schumer neuviedol, či sa pokúsi o obštrukčnú zdržiavaciu taktiku, teda procedurálny manéver, ktorý si vyžaduje 60 hlasov. Obštrukčnú taktiku však môže uplatniť akýkoľvek senátor a demokratický senátor za štát Oregon Jeff Merkley už naznačil, že to urobí. Gorsuch vyštudoval Právnickú fakultu Harvardovej univerzity a bol zamestnancom Najvyššieho súdu, u sudcov Byrona Whitea a Anthonyho Kennedyho. Okrem Harvardu vyštudoval aj ďalšiu školu patriacu do Ivy League (do skupiny ôsmich elitných súkromných univerzít na severovýchode USA) - a to Columbijskú univerzitu, ako aj britskú Oxfordskú univerzitu. Jeho práca ako partnera vo washingtonskej právnickej firme bola označená za veľmi úspešnú. Je sudcom na federálnom odvolacom súde so sídlom v Denveri, hlavnom meste štátu Colorado. Na toto miesto ho v roku 2006 vymenoval republikánsky prezident George W. Bush. Je pokladaný za konzervatívneho intelektuála, známeho podporovaním náboženských práv. Zároveň ho vnímajú ako typ sudcu, názorovo veľmi podobného Scaliovi, ktorý bol celé desaťročia na Najvyššom súde uznávanou osobnosťou. Podľa istého bývalého právnika kolujú fámy, že keď mal Gorsuch 39 rokov, farbil si vlasy nasivo, aby vyzeral starší. Žije v Colorade s manželkou a dvoma dcérami. Chová tam kone, je fanúšikom športovania v prírode, napríklad lyžovania a veslovania, miluje rybačku. Gorsuchova rodina má určité putá s Republikánskou stranou. Jeho matka bola prvou ženou, ktorá stála na čele úradu na ochranu životného prostredia za vlády prezidenta Ronalda Reagana.


Spor medzi Soulom a Tokiom poškodzuje japonské automobilky, predaj prudko klesá

Kampaň môže v nasledujúcom období ešte zosilnieť.

SOUL. Zhoršenie vzťahov medzi Soulom a Tokiom výrazne pociťujú japonské automobilky. Ako ukázali najnovšie údaje, predaj áut japonských značiek v Južnej Kórei zaznamenal minulý mesiac prudký pokles. Podľa informácií z juhokórejského automobilového sektora predaj áut najväčšej japonskej automobilky Toyota na juhokórejskom trhu klesol minulý mesiac medziročne o 32 percent. V prípade áut firmy Honda dosiahol pokles 34 percent. Aj keď samotné firmy stále posudzujú hlavné faktory poklesu predaja, podľa analytikov sú za tým do veľkej miery výzvy na bojkot japonských produktov, pričom táto kampaň môže v nasledujúcom období ešte zosilnieť. Spory medzi krajinami zhoršila otázka kompenzácií obetí japonskej nadvlády nad Kórejským polostrovom v rokoch 1910 až 1945. V rámci vzájomných sporov Japonsko v júli sprísnilo kontroly na vývoz do Južnej Kórey, čím napätie ešte zvýšilo. To sa odrazilo na dopyte po japonských produktoch vrátane áut a piva. Obyvatelia Južnej Kórey začali okrem toho obmedzovať aj cesty do Japonska. Minulý týždeň Tokio situáciu ešte zhoršilo, keď vyňalo Južnú Kóreu z takzvaného bieleho zoznamu krajín s preferenčným obchodným štatútom. "Počet návštevníkov v predajniach klesá a z tých, ktorí prídu, mnohí váhajú s podpisom kontraktu," povedal zástupca divízie Honda Korea, ktorý si neželal byť menovaný. Automobilky sa vyjadriť nechceli, podľa analytikov je však za tým zvyšujúca sa protijaponská nálada v spoločnosti. Ako povedal profesor z Daelim University College Kim Pil-so, "juhokórejskí spotrebitelia sú na Japoncov nahnevaní. Čoskoro bude v Kórei tabu šoférovať japonské auto".


V Petrohrade sa pri výbuchu zranil miestny študent

Explózia odtrhla mladíkovi ruku. Na mieste pracujú kriminalisti.

PETROHRAD. V Petrohrade utrpel vážne zranenia sedemnásťročný mladík, ktorý vo štvrtok pri mestskej knižnici podľa očitých svedkov zdvihol nejaký predmet a ten vzápätí vybuchol. Explózia odtrhla mladíkovi ruku, uviedli miestne médiá s odvolaním sa na políciu. Na mieste teraz pracujú kriminalisti. V Petrohrade sa na začiatku minulého týždňa odohral teroristický útok, keď explózia v súprave metra medzi dvoma stanicami pripravila o život 15 ľudí, vrátane predpokladaného samovražedného atentátnika. Tým je dvadsaťdvaročný Akbaržon Džalilov, pôvodom zo stredoázijského Kirgizska, ale s ruským občianstvom. Súdy medzitým uvalili väzbu na osem podozrivých, ktorých vyšetrovatelia považujú za spolupáchateľov. Médiá v súvislosti so štvrtkovou explóziou pripomínajú výbuch balíka, ktorý pred týždňom v Rostove nad Donom pri škole zdvihol strážca. Vnútri našiel svietidlo - a keď ho zapol, výbuch mu odtrhol na jednej ruke zápästie, na druhej tri prsty. Polícii sa podarilo vypátrať páchateľa, ktorý sa priznal, že podomácky vyrobenú bombu do svietidla zabudoval s úmyslom zbaviť sa soka, na ktorého žiarlil.


Ministerstvo pôdohospodárstva s Kauflandom podporia lokálnych výrobcov potravín

Lokálni výrobcovia budú môcť dodávať potraviny priamo do maloobchodných predajní konkrétneho reťazca, a to do vzdialenosti 50 km od miesta ich výroby.

BRATISLAVA. Väčší priestor v maloobchodných predajniach pre regionálnych výrobcov potravín je výsledkom rokovaní medzi Ministerstvom pôdohospodárstva a rozvoja vidieka (MPRV) SR a maloobchodným reťazcom Kaufland. Ten by mal už v prvej polovici roka 2017 vytvoriť priestor malým regionálnym výrobcom potravín na pultoch vybraných prevádzok. Informoval o tom dnes Michal Feik z MPRV. Pripomenul, že MPRV SR nedávno predstavilo svoj zámer zvýšiť podiel slovenských výrobkov na pultoch predajní prostredníctvom lokálnych dodávateľov. Lokálni výrobcovia budú môcť v prípade záujmu dodávať potraviny pravidelne priamo do maloobchodných predajní konkrétneho reťazca, a to do vzdialenosti 50 km od miesta ich výroby. "Oceňujem konštruktívny prístup spoločnosti Kaufland a chuť začať systematicky budovať množinu dodávateľov, ktorí budú mať možnosť do budúcnosti intenzívne rásť. Začať je to podstatné," uviedol generálny riaditeľ sekcie potravinárstva a obchodu MPRV Milan Lapšanský. Tieto firmy budú podľa Lapšanského pozitívnym príkladom pre ďalšie firmy, ktoré doposiaľ organizovaný maloobchodný trh principiálne odmietajú. "Dôvodom je, že majú pred ním obavu či rešpekt. Svoje produkty zatiaľ predávajú iba v obmedzenej maloobchodnej sieti väčšinou vlastných predajní," doplnil Lapšanský. Obe strany, MPRV aj Kaufland, dosiahli zhodu aj v otázke zvýšenej podpory tých slovenských výrobkov, ktoré vedia plne nahradiť importované tovary. Príkladom sú na Slovensku vyrábané syry. "Z našej strany je záujem o nákup hydinového mäsa v takých objemoch, aby nebolo nutné pri uspokojovaní dopytu zákazníkov využívať import," uviedol riaditeľ nákupu spoločnosti Kaufland Richard Bendík. MPRV podľa Feika prostredníctvom svojej e-mailovej adresy chcemdodavat@land.gov.sk zhromažďuje informácie o subjektoch, ktoré majú záujem aktívne participovať na novom projekte ministerstva a dodávať do siete národných aj nadnárodných maloobchodných veľkoplošných prevádzok vo svojom okolí.


12. etapu vyhral Simon Yates. Pozrite si najlepšie momenty na fotografiách

Online prenos

Profil etapy

Sagan stratil rivala

Oss paroduje Sagana

Saganova finta

Fotogaléria

Video

Sagan si upevnil pozíciu lídra bodovacej súťaže.

BAGNERES-DE-BIGORRE. Britský cyklista Simon Yates z tímu Mitchelton-Scott zvíťazil vo štvrtkovej dvanástej etape Tour de France. Vo finiši 209,5 km trate z Toulouse do Bagneres-De-Bigorre zdolal druhého Španiela Pella Bilbaa (Astana) a tretieho Rakúšana Gregora Mühlbergera (Bora-Hansgrohe). Slovák Peter Sagan zvýšil na rýchlostnej prémii náskok na čele bodovacej súťaže a potom sa už v úvodnej pyrenejskej etape 106. ročníka nedržal v popredí.


Návštevy boli vecné, reagoval Fico na Kubu, Líbyu a Bielorusko

Dostál sa pýtal, či turné plánuje zavŕšiť návštevou Kim Čong-una.

BRATISLAVA. Návštevy krajín ako Kuba, Líbya a Bielorusko predsedom vlády SR mali vždy vecný charakter. Premiér Robert Fico (Smer) tým odpovedal na otázku opozičného poslanca Ondreja Dostála (SaS) ohľadom Ficových návštev v krajinách, kde vládnu komunistickí diktátori alebo autoritárski samovládcovia. Ficovu odpoveď na Hodine otázok prečítal vicepremiér a minister vnútra Robert Kaliňák (Smer). Hodinou otázok poslanci ukončili ôsmy rokovací deň 11. schôdze Národnej rady (NR) SR. "Návštevy krajín, ktoré vy označujete vo svojej otázke za diktátorské, mali vždy vecný charakter a ich hlavným cieľom bolo posilniť hospodársku a obchodnú spoluprácu," odkázal Fico Dostálovi. Ako príklad uviedol minuloročnú návštevu Kuby. "Jedným z cieľov bol podpis zmluvy o vyrovnaní kubánskeho dlhu. Slovensko sa tak stalo prvou krajinou v regióne strednej Európy, ktorej sa takúto zmluvu s Kubou podarilo uzavrieť," pripomenul. Zároveň boli podpísané dohody na energetických projektoch. "Celkový objem dohodnutých energetických projektov predstavoval okolo 100 miliónov eur," čítal Kaliňák z Ficovej odpovede. Zopakoval, že premiérova návšteva na Kube mala výhradne ekonomický charakter. V súvislosti s návštevou Líbye spred desiatich rokov uviedol, že sa konala v čase, keď vzťahy EÚ a medzinárodného spoločenstva s Líbyou boli po roku 2003 normalizované, sankcie Bezpečnostnej rady OSN uvoľnené a mnohé krajiny vrátane USA mali v krajine otvorené svoje zastupiteľské úrady. "Líbya bola zaujímavá aj pre iné krajiny EÚ," poukázal s tým, že ju navštívili predstavitelia Talianska, Francúzska, Španielska, Portugalska, Malty či Cypru, ale aj USA a Veľkej Británie. Fico poukázal aj na fotografie svetových politikov s Kaddáfím. Predseda vlády vo svojej odpovedi zároveň zdôraznil, že svet má štyri svetové strany a bolo by veľkou chybou, keby sa zahraničná politika Slovenska orientovala len na jednu z nich. Dostál vo svojej otázke spomenul viaceré Ficove cesty a pýtal sa, či plánuje "svoje smutné celosvetové turné po diktátoroch v blízkej dobe zavŕšiť návštevou Kim Čong-una, severokórejského tyrana".


Nemecko vyšle k ruským hraniciam tanky Leopard 2

NATO vysiela jednotky k ruským hraniciam.

BERLÍN. Súčasťou mnohonárodného práporu NATO v Litve nebudú len nemeckí vojaci, ale aj nemecké tanky typu Leopard 2. Pre agentúru TASS to uviedol predstaviteľ nemeckého ministerstva obrany Thomas Früh. "Padlo rozhodnutie o vyslaní tankov, ale nemôžeme ešte povedať, aký bude ich počet... O tom sa rozhodne na základe potrieb," povedal Früh. Tanky sa podľa neho zapoja aj do vojenských cvičení: "Hlavným cieľom bude demonštrovať ich prítomnosť." Nemecká ministerka obrany Ursula von der Leyenová v stredu na rokovaniach ministrov obrany NATO oznámila, že Berlín vyšle do Litvy štyristo až šesťsto vojakov. Celkovo by malo pôsobiť v tamojšom prápore NATO tisíc vojakov, okrem Nemecka aj z Belgicka, Luxemburska, Holandska, Francúzska, Nórska a Chorvátska. Leopard 2 je hlavným bojovým tankom nemeckej armády. Tieto tanky sú v službe od roku 1977. V súčasnosti dostáva armáda modernizovanú verziu - Leopard 2A7+. Nemecké ministerstvo obrany vlani oznámilo, že nakúpi 100 ďalších týchto tankov, čím sa ich počet v armáde zvýši na 328.


Britskí vyšetrovatelia našli stopy jedu, ktorým otrávili Skripaľa

Stopy jedu našli v talianskej reštaurácii v meste Salisbury.

LONDÝN. Britskí vyšetrovatelia našli stopy nervovoparalytickej látky, ktorou 4. marca otrávili bývalého ruského špióna Sergeja Skripaľa a jeho dcéru Juliju, v reštaurácii, kde jedli. Informovala o tom v sobotu spravodajská televízia BBC, ktorej údaje prebrala v nedeľu nemecká agentúra DPA. Podľa BBC stopy jedu našli v talianskej reštaurácii Zizzi v meste Salisbury na juhu Anglicka, kde 4. marca popoludní Skripaľ s dcérou jedli. Predpokladá sa, že ďalší zákazníci, ktorí v reštaurácii jedli v rovnakom čase, nie sú v ohrození života, píše sa v správe BBC, ktorá zdroj neuviedla. Policajti zostávajú na mnohých lokalitách v Salisbury vrátane Skripaľovho domu a cintorína, kde sú pochovaní jeho manželka a syn, uviedla tlačová agentúra Press Association. Otca s dcérou našli v bezvedomí na lavičke v meste Salisbury v anglickom grófstve Wiltshire. Obaja sa nachádzajú v kritickom stave v nemocnici. Britská ministerka vnútra Amber Ruddová povedala, že prípad vyšetruje viac ako 250 príslušníkov britských protiteroristických jednotiek. Skripaľa v roku 2006 v Rusku odsúdili za špionáž pre Britániu a udelili mu trest 13 rokov väzenia - v roku 2010 ho však prepustili v rámci americko-ruskej výmeny špiónov. Po svojom zatknutí v Moskve v decembri 2004 sa Skripaľ priznal, že ho v roku 1995 naverbovali britské špeciálne služby a že im poskytoval informácie o ruských agentoch v Európe, za čo dostal vyše 100-tisíc dolárov.


Poslanci chcú namiesto lanovky električku

Mestskí poslanci Martin Chren a Martin Kuruc navrhujú prepojiť električkou Vrakuňu, Prievoz, prístav a Košickú ulicu s centrom mesta.

BRATISLAVA. Namiesto lanovky by Bratislave pomohlo radšej rozšírenie električky. To si myslia mestskí poslanci Martin Chren a Martin Kuruc, ktorý je zároveň aj starostom Vrakune. Koľaje pre električky navrhujú predĺžiť z centra mesta do Vrakune a Podunajských Biskupíc. Poslanci návrhom reagujú na nápad firmy HB Reavis, ktorá plánuje v rámci prestavby autobusovej stanice vybudovať lanovku z Petržalky na Mlynské nivy. Lanovka by však bola podľa Chrena len turistickou atrakciou a neriešila by problém s dopravou v Bratislave. „Doprava v Ružinove a Vrakuni kolabuje. Potrebujeme prijať systémové riešenie,” hovorí Chren. Poslanci prišli s návrhom dvoch električkových tratí. Prvá by viedla zo Šafárikovho námestia, cez Pribinovu a Košickú ulicu a napojila by sa na Ružinovskú radiálu na Záhradníckej ulici. Táto trať by mohla podľa poslancov obslúžiť celú zónu Mlynské nivy a autobusovú stanicu. Druhá trať by mala dve vetvy. Prvá by spájala prístav a Vrakuňu popri Dunaji. Pri prístave má mesto aj Národná diaľničná spoločnosť pozemky, ktoré by mohli využiť na záchytné parkovisko. Ľudia by na nich mohli nechať autá a do centra by sa podľa poslancov dostali električkou za štyri minúty. Druhá vetva by prepojila Prievoz a Vrakuňu. Celý projekt by nestál podľa Chrena viac ako 50 miliónov eur. Teda toľko, koľko by mala stáť aj lanovka. Nové električkové trate je navyše podľa Chren možné vybudovať do šiestich rokov, podobne ako lanovku. O návrhu predĺžiť v meste električkové koľaje namiesto výstavby lanovky rokovali Chren s Kurucom aj s primátorom Bratislavy Ivom Nesrovnalom. Ten podľa nich návrh podporuje. Poslanci ho chcú preto predložiť na rokovanie mestského zastupiteľstva už tento týždeň. Starosta Vrakune Martin Kuruc poukazuje na aktuálne zlú dopravnú situáciu vo Vrakuni a v Podunajských Biskupiciach. Vrakuňou podľa neho prejde denne 22-tisíc áut, čo na cestách spôsobuje enormné zápchy. „Tieto mestské časti majú vyše 50-tisíc obyvateľov a žiadne električkové trate. Budúcnosť vidím práve v koľajovej doprave," hovorí Kuruc. Na električkovú trať si vie predstaviť napojiť aj Slovnaft – predĺžením radiály od vozovne v Prievoze, južne na Slovnaftskú a Kazanskú alebo od záchytného parkoviska v prístave, súbežne po Slovnaftskej až na Dolné hony. Pracovníci Slovnaftu by tak mohli podľa Kuruca dochádzať do závodu električkou a odľahčili by tým hustú premávku. Chren aj Kuruc vítajú ochotu investorov riešiť dopravnú situáciu v Bratislave. No myslia si, že ich peniaze by sa mohli využiť v rámci zlepšenia dopravy v meste aj efektívnejšie. Zatiaľ je známe, že o veľké dopravné investície majú záujem finančné skupiny HB Reavis a J&T.


Moslimským mužom pod 50 rokov Izrael zakázal vstup na Chrámovú horu

JERUZALEM. Izrael zakázal moslimským mužom pod 50 rokov vstup na posvätnú Chrámovú horu v centre Jeruzalema. Dôvodom sú očakávané masové protesty proti inštalácii detektorov kovov. Policajný hovorca Micky Rosenfeld v piatok povedal, že do jeruzalemského Starého mesta a jeho okolia vysielajú posily. "Snažíme sa situáciu koordinovať tak, aby sa modlitby mohli uskutočniť a zároveň bola zvýšená bezpečnosť," uviedol. Ženy a muži nad 50 rokov majú vstup povolený. Izraelská polícia zadržala v Jeruzaleme desať známych palestínskych aktivistov vrátane šéfa miestnej pobočky hnutia Fatah, ktoré riadi palestínsky prezident Mahmúd Abbás. S odvolaním sa na Klub palestínskych väzňov o tom informovala agentúra AP. Izraelská polícia sa k tejto správe zatiaľ nevyjadrila. Moslimskí lídri zvolali protesty na piatok v rámci poludňajších modlitieb. Zároveň vyzvali veriacich, aby sa modlili pred svätyňou a nepodrobovali sa bezpečnostným prehliadkam. Chrámová hora v centre Jeruzalema je posvätným miestom pre židov aj moslimov. Izrael pristúpil k zavedeniu nových bezpečnostných opatrení po tamojšom nedávnom útoku troch Palestínčanov, pri ktorom zahynuli dvaja izraelskí policajti. Moslimovia sa obávajú, že sú súčasťou snáh Izraela o zvýšenie kontroly nad Chrámovou horou. Židovský štát takéto obvinenia odmieta.


Francúzsko očakáva rekordné horúčavy. Ľudí vyzývajú, aby nikam necestovali

V Paríži a v iných častiach krajiny očakávajú vo štvrtok teplotu až 42 stupňov.

BERLÍN. Francúzsky hlavný železničný prepravca SNCF v stredu varoval svojich zákazníkov, aby vo štvrtok radšej nikam necestovali z dôvodu očakávaných veľkých horúčav. V Paríži a v niektorých iných častiach krajiny očakávajú vo štvrtok teplotu až 42 stupňov Celzia. SNCF ponúka cestujúcim, ktorí už majú na zajtra kúpené lístky, že ich môžu vrátiť, prípadne vymeniť za lístky na iný deň. Tým, ktorí si to predsa len nerozmyslia, budú zamestnanci SNCF zadarmo rozdávať fľaše s vodou. Francúzska ministerka solidarity a zdravotníctva Agnés Buzyn v stredu pripomenula, že vo štvrtok vystúpa teplota ešte o dva stupne Celzia vyššie, ako tomu bolo pri enormných horúčavách v roku 2003, kedy po celom Francúzsku zahynulo 15-tisíc prevažne starších ľudí.


Beblavý ohlásil meno svojej novej strany

Spolu - Občianska demokracia spustila web, podpisy začnú zbierať 17. novembra.

BRATISLAVA. Poslanec Národnej rady Miroslav Beblavý spolu s Jozefom Mihálom zakladajú novú stranu. Politická strana sa bude volať Spolu - Občianska demokracia. Strana už spustila svoj web. "Sme silný tím poslancov a skúsených odborníkov okolo Miroslava Beblavého a chceme vymeniť vládu škandálov za spoľahlivú, odbornú a proeurópsku silu, ktorá bude riešiť skutočné problémy," uvádzajú na webovej stránke. Podpisy začnú zbierať 17. novembra, stranu by chceli oficiálne zaregistrovať v priebehu najbližšieho roka. "Budeme mať úvodné stretnutie, na ktorom si pripomenieme 17. november '89, predstavíme idey a ľudí a spustíme zbieranie podpisov," povedal Beblavý. Strana sa podľa jeho slov bude hlásiť k odkazu Novembra '89. "Sme politická strana, ktorá sa hlási k demokracii, ľudským právam, Európskej únii a trhovej ekonomike so silným sociálnym rozmerom," vysvetlil zakladateľ strany. Verí, že strana bude úzko spolupracovať s Progresívnym Slovenskom. Názov pripravovanej strany vyjadruje podľa Beblavého odhodlanie zakladateľov spájať slušných a kompetentných ľudí, na ktorých sa dá v politike spoľahnúť. "Slovensko môžeme zmeniť len spolu," podotkol. Beblavý spolu s Mihálom avizovali založenie novej strany v apríli tohto roka. Upozornili pritom, že ľudia z občianskeho združenia Progresívne Slovensko sa ešte nerozhýbali. „Zhodli sme sa, že na Slovensku chýba politická sila, ktorá by zastupovala ľudí tak, ako ich chceme zastupovať my. A aj na tom, že do toho chceme ísť bez ohľadu na to, ako sa rozhodnú iní," uviedol Beblavý v apríli.


Lietadlo so zastupujúcim premiérom Belize havarovalo, vážnejšie sa nikto nezranil

Jedno z kolies lietadla sa pri vzlete dostalo do kolízie s autom, ktoré prechádzalo po ceste.

MEXIKO. Lietadlo prepravujúce zastupujúceho premiéra Belize sa v piatok počas vzletu zrazilo s automobilom a následne sa zrútilo do mora, všetkých sedem osôb na palube však vyviazlo bez vážnejších zranení. Agentúra AP o tom informovala s odvolaním sa na vyhlásenie vlády tejto malej stredoamerickej krajiny. Nehoda sa stala pri odlete z mesta Placencia, kde popri konci letiskovej dráhy vedie cesta. Okrem zastupujúceho premiéra Patricka Fabera sa v lietadle nachádzal aj šéf belizského rezortu pôdohospodárstva. Jedno z kolies malého vrtuľového lietadla spoločnosti Tropic Air sa dostalo do kolízie s autom, ktoré prechádzalo po uvedenej ceste i napriek tomu, že premávka na nej býva počas používania letiskovej dráhy prerušená spustením závor. Na fotografiách zverejnených vládou vidieť pasažierov a členov posádky lietadla, niektorých v nafukovacích záchranných vestách, ako sa pokojne zhovárajú v plytkej vode pri napoly potopenom lietadle. Belizský premiér Dean Barrow prerušil od štvrtka svoje pôsobenie vo funkcii z osobných dôvodov, aby mohol vycestovať do Houstonu v americkom štáte Texas.


Posledný slalom sezóny mal nečakaného víťaza, favoritov zaskočil Myhrer

Po prvom kole a ešte aj po polovici jazdy viedol favorizovaný Marcel Hirscher, ale v závere prišiel o svoj náskok.

ASPEN. Švéd Andre Myhrer prekvapujúco ovládol záverečný slalom alpskej lyžiarskej sezóny Svetového pohára 2016/2017 v americkom Aspene. Už 34-ročný skúsený severan zvíťazil o štrnásť stotín sekundy pred Nemcom Felixom Neureutherom a pätnásť stotín pred Rakúšanom Michaelom Mattom. Jeho favorizovaný krajan Marcel Hirscher vyhral prvé kolo a viedol ešte aj po polovici druhej jazdy, ale v závere prišiel o svoj náskok dvoch desatín sekundy. Skončil štvrtý. Fenomenálny Hirscher sa už v predstihu stal sezónnym víťazom v hodnotení slalomu aj obrovského slalomu. A po šiesty raz za sebou získal aj veľký krištáľový glóbus za celkový triumf vo Svetovom pohári čo je historický rekord. Dvadsaťosemročný Rakúšan v Aspene triumfoval v sobotňajšom obrovskom slalome, čo bolo jeho 45. víťazstvo v pretekoch SP v kariére. Zatiaľ sa nevyrovnal Luxemburčanovi Marcovi Girardellimu so 46 víťazstvami na štvrtom mieste historických tabuliek v počte jednotlivých triumfov vo SP. V Aspene sa v slalome predstavilo dvadsaťpäť pretekárov, ktorí si na základe celosezónnych výsledkov vybojovali právo účasti. Slováci medzi nimi chýbali. Výsledky finálového slaomu mužov v Aspene:  Konečné poradie vo Svetovom pohári (po 36 súťažiach):  Konečné poradie v slalome (po 11 súťažiach):


Biznis so živými vianočnými stromčekmi každým rokom prekvitá

Čoraz viac ľudí si dopraje živý vianočný stromček.

BRATISLAVA. Je biznis s vianočnými stromčekmi ziskový? Živých vianočných stromčekov sa predáva čoraz viac. „Záujem o ne neustále rastie,“ hovorí Vlastimil Rezek zo štátneho podniku Lesy Slovenskej republiky. Vraví, že po období plastových náhrad čoraz viac ľudí oceňuje vôňu a prirodzený vzhľad živých stromčekov. „Nezanedbateľný je aj ich ekologický prínos, keďže ich na rozdiel od umelých stromčekov možno zlikvidovať bez nepriaznivého vplyvu na životné prostredie,“ vraví Rezek. Zvýšený záujem o živé stromčeky potvrdzuje aj švédsky nábytkársky gigant Ikea. Tá ako jeden z mála predajcov ponúka aj likvidáciu samotného stromčeka po Vianociach, pričom sa za službu už nič neplatí. Použité stromčeky sa ako zvyšok dreveného odpadu ďalej energeticky zhodnocujú. Reťazec Tesco si dalo nedávno vypracovať prieskum, podľa ktorého až 79 percent Slovákov vlastní umelý vianočný stromček. "Iba 17 percent zo 460 opýtaných dáva prednosť živému stromčeku," vraví Katarína Kadašiová z Tesca. Samotný reťazec ale živé stromčeky vo svojich predajniach nepredáva, zákazníci si ich môžu zakúpiť pred vybranými obchodmi od rôznych dodávateľov. Vianočné stromčeky sa na Slovensko často dovážajú, no na trhu nájdete aj stromčeky vypestované na Slovensku. Napríklad štátny podnik Lesy Slovenskej republiky dodá ročne na slovenský trh tisícky vianočných stromčekov. Tento rok dodal približne päťtisíc kusov. Prevažuje najmä smrek obyčajný a borovica čierna, v ponuke je napríklad aj jedľa kaukazská. Tieto stromčeky rastú na špecializovaných plantážach v škôlkarských strediskách, pričom štátny podnik pestuje v súčasnosti približne 100tisíc vianočných stromčekov. Najväčší záujem je podľa Rezeka o jedle, smreky pichľavé či borovice čierne. Podnik už dnes počíta s tým, že z roka na rok sa bude dodávka vianočných stromčekov na trh zvyšovať. Okrem slovenských jedlí či smrekov možno nájsť na trhu aj dánske jedle. Tie sú podľa Davida Kolářa z Hornbachu každoročne najpredávanejšie. S rastúcim záujmom o živé stromčeky sa snažia výrobcovia umelých stromčekov viac zaujať, a tak možno v obchodoch nájsť stromčeky, ktoré sú umelo zasnežené či dokonca rovno ozdobené. „Vidíme tiež posun v dizajne umelých stromčekov, preferované sú hustejšie, no zákazníci kupujú aj menšie, praktické veľkosti vianočných stromčekov v kvetináčoch,“ hovorí PR manažérka Ikey Zuzana Janove. Kolář vraví, že sa kvalita umelých stromčekov počas posledných rokov dostala na úroveň, keď ich bez dotyku len ťažko rozoznať od živých stromčekov. „A to je aj dôvod, prečo umelé stromčeky začínajú byť po niekoľkých rokoch opäť v obľube,“ dodáva Kolář. Z umelých stromčekov sa podľa neho predávajú práve pre šetrnosť drahšie a kvalitnejšie. Podľa Kadašiovej z Tesca je rovnako ako u živých stromčekov tak aj pri umelých obľúbená imitácia jedle. Dodáva, že dizajn stromčekov a ich kvalita sa v priebehu ostatných rokov menili. Aj napriek zvýšenému záujmu o živé vianočné stromčeky sa ich cena oproti vlaňajšku väčšinou nezmenila. Za stromček (1,5 – 2 metre) od štátneho podniku zaplatíte od 6 do 12 eur, záleží od druhu a lokality. Ikea tvrdí, že priemerné ceny stromčekov má rovnaké ako vlani – za živý približne 20 eur, umelé sa predávajú od 13 do 80 eur. Ani Hornbach ceny živých stromčekov výrazne nezmenil, Tesco ponúka umelé stromčeky za pár eur v prípade malých stromčekov po takmer 70 eur za vyše dvojmetrový stromček. Koľko stromčekov sa na Slovensku predá, nemožno povedať, keďže presné štatistiky neexistujú. Predajcovia každoročne odhadujú predaj na niekoľko stotisíc kusov živých vianočných stromčekov. Na otázku ziskovosti stromčekového biznisu neodpovedal v prieskume SME ani jeden obchodný reťazec, ktorý stromčeky predáva alebo prenajíma plochu na ich predaj. Podľa štatistík americkej Národnej asociácie vianočných stromčekov sa ich v roku 2014 v USA predalo 26,3 milióna kusov. Naopak, umelých stromčekov sa predalo o polovicu menej – 13,9 milióna kusov. Podobne je to minimálne posledných desať rokov. Tento text ste mohli čítať vďaka tomu, že platíte za obsah. Vážime si to.


Únia schválila finačnú pomoc pre Moldavsko

Moldavsko pred troma rokmi uzavrelo dohodu s Európskou úniou, čo spôsobilo ochladenie v jeho vzťahoch s Ruskom.

BRUSEL, KIŠIŇOV. Európska únia schválila ekonomickú pomoc pre Moldavsko vo výške sto miliónov eur, ktorú však podmienila zintenzívnením boja proti korupcii a ďalšími reformami. Informovalo o tom v piatok Rádio Slobodná Európa (RFE/RL). Balík pomoci, ktorý EÚ odsúhlasila vo štvrtok, pozostáva zo 60 miliónov eur v podobe pôžičiek a 40 miliónov eur vo forme grantov. Peniaze sú určené na stabilizáciu a reformy moldavského hospodárstva; majú doplniť už existujúce zdroje poskytnuté Medzinárodným menovým fondom (MMF) a ďalšími medzinárodnými bankami. Poskytnutie pomoci EÚ je však podmienené zintenzívnením boja proti korupcii v Moldavsku, zlepšením fungovania pluralitného straníckeho systému, dodržiavaním zásah právneho štátu a ochrany ľudských práv. EÚ tiež od Kišiňova požaduje efektívne a transparentné spravovanie verejných financií, prijatie opatrení na boj proti úplatkárstvu a praniu špinavých peňazí a posilnenie dohľadu nad finančným sektorom. Moldavsko v roku 2014 uzavrelo asociačnú dohodu s Európskou úniou, čo spôsobilo ochladenie v jeho politických i ekonomických vzťahoch s Ruskom.


Ľudia chcú novonarodené pandie dvojčatá nazvať Hong a Kong

Dvojčatá prišli na svet minulý víkend v berlínskej zoo.

BERLÍN. Novorodené pandie dvojčatá, ktoré prišli na svet minulý víkend v berlínskej zoo, sa nečakane dostali do spojitosti s protestami v Hongkongu. Berlínske noviny Der Tagesspiegel totiž vyhlásili anketu na ich pomenovanie a do vedenia sa v nej dostali mená Hong a Kong, pričom jeden z čitateľov poznamenal, že by ich mali nazvať solidárne "s mestom, ktoré bojuje o prežitie". Informuje o tom spravodajský portál BBC.Ďalšie návrhy boli Joshua Wong Chi-fung a Agnes Chow Ting, čo sú mená prominentných hongkonských demokratických aktivistov. Mláďatá sa narodili šesťročnej pande Meng Meng, ktorú má zoo požičanú od Číny, a o dva až štyri roky sa budú musieť vrátiť do krajiny ich pôvodu. Noviny preto poznamenali, že ich pomenovanie po aktivistoch by mohlo byť spôsobom, ako si ich ponechať v Nemecku. Požičiavanie pánd po celom svete je súčasťou čínskej diplomacie.Meng Meng sa spárila s deväťročným Ťiaom Čchingom v apríli a podstúpila aj umelé oplodnenie. Dvojica prišla z Číny do Berlína v júni 2017.Anketa síce nie je záväzná a zoo sa na nej ani nepodieľa, no medzičasom sa už k nej pripojil aj denník Bild, ktorý vyzval na "spolitizovanie" pomenovania malých pánd. Aktivista Joshua Wong zase v nedávnom rozhovore pre Bild navrhol, aby mláďatá nazvali Sloboda a Demokracia.


Trump sa chce s Putinom stretnúť na Islande, píše Sunday Times

V Reykjavíku sa v roku 1986 konalo aj stretnutie Ronalda Reagana s Michailom Gorbačovom, ktoré prispelo k ukončeniu studenej vojny.

REYKJAVÍK, MOSKVA. Island je pripravený hostiť schôdzku medzi novozvoleným prezidentom USA Donaldom Trumpom a šéfom Kremľa Vladimirom Putinom. Schôdzka by sa mohla konať v Reykjavíku po tom, čo sa Trump dvadsiateho januára ujme úradu. V nedeľu o tom informoval denník Morgunbladid s odvolaním sa na šéfa islandskej diplomacie. "Ak sa Washington obráti na islandskú vládu so žiadosťou o zorganizovanie summitu v Reykjavíku, premeníme to na náš príspevok k zlepšeniu vzťahov medzi USA a Ruskom, ako to bolo v dome Höfdi v roku 1986," uviedol šéf islandskej diplomacie Godhlaugur Thor Thordharson. V októbri 1986 sa v tomto dome konalo historické stretnutie vtedajších najvyšších predstaviteľov USA a Sovietskeho zväzu, Ronalda Reagana a Michaila Gorbačova. Podľa agentúry TASS to bol dôležitý krok k ukončeniu studenej vojny. Noviny Sunday Times ešte skôr uviedli, že Trump by sa rád stretol s Putinom v Reykjavíku niekoľko týždňov po svojej inaugurácii. Moskva je vraj pripravená dohodnúť sa na tejto schôdzke. Agentúra Reuters v nedeľu informácie dementovala ústami poradcov Donalda Trumpa. "Tá správa je len fantázia," povedal jeden z nich pod prísľubom anonymity. Ďalší informáciu taktiež vyvrátil.


V Turecku pristálo štvrté lietadlo s komponentmi ruského systému S-400

Rozhodnutie uprednostniť ruský raketový systém pred americkým je hlavným zdrojom napätia medzi Tureckom a USA.

Istanbul 13. júla (TASR) - Na leteckej základni Mürted v Turecku pristálo v sobotu v poradí už štvrté ruské lietadlo so súčasťami ruského protiraketového systému S-400. Oznámilo to v sobotu turecké ministerstvo obrany, ktoré citovala agentúra AP. Prvé súčasti ruského protiraketového systému prepravili na základňu Mürted ležiacu neďaleko metropoly Ankara už v piatok. Priviezli ich tam tri ruské lietadlá, spresnila v sobotu agentúra Interfax. Rozhodnutie uprednostniť ruský raketový systém S-400 pred americkým systémom Patriot je hlavným zdrojom napätia medzi Tureckom a Spojenými štátmi - spojencami v Severoatlantickej aliancii. Spojené štáty v tejto súvislosti Turecku pohrozili sankciami a vyradením zo spoločného programu vývoja bojových lietadiel typu F-35 a z ďalšej vojenskej spolupráce. Nákup ruského systému podľa Pentagónu ohrozí schopnosť Turecka spolupracovať s ostatnými spojencami v NATO. Ankara však americké výzvy na prehodnotenie svojho rozhodnutia odmietla. Prvé správy o rokovaniach o dodávke S-400 Turecku sa objavili v novembri 2016. Uzavretie zmluvy, na základe ktorej má Rusko Turecku dodať štyri batérie S-400 v hodnote 2,5 miliardy dolárov, bolo potvrdené v septembri 2017. Turecká strana vopred avizovala, že dodávky súčastí S-400 sa budú realizovať letecky. Zatiaľ nie je známe, kedy bude ruský systém v Turecku sprevádzkovaný.


V Maďarsku zrušia otvorené tábory pre migrantov

Migranti budú môcť požiadať o azyl iba osobne, v tranzitných zónach priamo na hraniciach.

BUDAPEŠŤ. Otvorené utečenecké tábory v Maďarsku zrušia. V zmysle nových právnych noriem, podľa ktorých žiadatelia o utečenecký štatút nebudú mať až do posúdenia svojich žiadostí voľný pohyb po krajine, presunú azylantov do tranzitných zón na južných hraniciach, informoval v pondelok regionálny spravodajský server nyugat.hu. Zatvorenie čaká na tábory v Körmende vo Vašskej župe, kde je v súčasnosti iba jediný občan Konga, a vo Vámosszabadi v Rábsko-mošonsko-šopronskej župe, kde čaká na rozhodnutie Úradu pre prisťahovalectvo a občianstvo (BÁH) vyše 70 cudzincov. V stráženom centre pre utečencov bolo k 17. marcu umiestnených celkovo 238 ľudí, v otvorených táboroch 126 a v tranzitnej zóne 14 cudzincov. Po premiestnení všetkých žiadateľov do prihraničných tranzitných zón budú podľa BÁH otvorené tábory zlikvidované. Prezident János Áder 16. marca podpísal zákon o právnom sprísnení ochrany štátnych hraníc, ktorý parlament schválil 7. marca. Schválené zmeny sa dotknú zákona o utečeneckom štatúte a procesných pravidiel týkajúcich sa situácie krízového stavu spôsobeného masovou migráciou. V zmysle sprísnených podmienok budú môcť migranti požiadať o azyl iba osobne, a to v tranzitných zónach umiestnených priamo na hraniciach. V uvedenej zóne sa budú musieť cudzinci zdržiavať až do právoplatného rozhodnutia BÁH. Zónu budú môcť žiadatelia opustiť len smerom von z Maďarska - v súčasnej situácii smerom do Srbska.


V Kosove usporiadali prvý Gay Pride v histórii

Trasa viedla medzi dvoma hlavnými námestiami v Prištine.

PRIŠTINA. V kosovskej metropole Priština sa konal v utorok prvýkrát pochod Gay Pride s cieľom zvýšiť povedomie o právach príslušníkov LGBT komunity v Kosove. Podujatie pod heslom "V mene lásky" usporiadalo deväť mimovládnych organizácií, aby prispeli k odstráneniu predsudkov v kosovskej spoločnosti. Účastníci pokojného pochodu niesli v rukách rôzne transparenty. Trasa viedla medzi dvoma hlavnými námestiami v Prištine, prítomných sprevádzala hlasná hudba. Z úst zúčastnených zneli heslá ako "Láska nepozná rod". Ako v tejto súvislosti doplnila agentúra AP, Kosovo prijalo v roku 2004 zákon zakazujúci diskrimináciu. Utorkový pochod bol prvým oficiálnym podujatím tohto druhu organizovaným kosovskou LGBT komunitou v Prištine, i keď v metropole sa v ostatných troch rokoch konalo niekoľko menších pochodov, podporených dôležitými osobnosťami politického a diplomatického života. V prevažne moslimskom Kosove, ktoré vyhlásilo v roku 2008 jednostrannú nezávislosť od Srbska, prevládajú medzi jeho takmer dvoma miliónmi obyvateľov silne protihomosexuálne nálady.


Zneužívali aj bývalého reprezentanta. Kauza pedofilných trénerov uvrhla FA do krízy

Je neprijateľné, aby sa organizácie chránili mlčaním, uviedol šéf inštitúcie.

LONDÝN. Šéf Anglickej futbalovej asociácie (FA) Greg Clarke sa domnieva, že najnovší sexuálny škandál uvrhol inštitúciu do hlbokej krízy. "Je to určite najväčšia kríza, na akú si spomínam. Myslím, že sa nám nedarí vyrovnávať sa s morálnymi následkami. Musíme padnúť až na úplné dno," cituje slová funkcionára internetový portál independent.co.uk. "Som za to, aby sa problém napravil a povedalo sa všetko, čo sa stalo. V minulosti chránili všetky organizácie sami seba mlčaním. To je dnes neprijateľné," dodal Clarke. FA začala vyšetrovať pedofilných trénerov, ktorí mali údajne v minulosti zneužívať mladých futbalistov. Kauza sa prevalila po tom, ako svoje negatívne zážitky zverejnili viacerí bývalí hráči. Medzi nimi bol aj anglický ex-reprezentant Paul Stewart, ktorý v súvislosti so zneužívaním poskytol interview televízii BBC. Celkovo sa priznala so svojimi negatívnymi skúsenosťami dvadsiatka futbalistov. Stewarta mal v detskom veku sexuálne obťažovať a zneužívať jeho tréner počas obdobia štyroch rokov. K osemnásobnému anglickému reprezentantovi sa pridali aj ďalší - bývalí hráči FC Crewe Andy Woodward a Steve Walters, ako aj David White, ktorý v v rokoch 1985-1993 obliekal dres Manchestru City. Asociácia uviedla, že prioritou je momentálne podpora obetí a poskytnutie plnohodnotnej spolupráce pri policajnom vyšetrovaní.


Slovenská hlinikáreň nesúhlasí s kritikou opozičnej strany SaS

Slovalco odmieta, že pre zľavy poskytnuté vybraným firmám budú ostatní účastníci trhu platiť viac.

BRATISLAVA. Spoločnosť Slovalco dôrazne odmieta tvrdenie poslanca SaS Karola Galeka, že pre zľavy z elektrickej energie poskytnuté vybraným firmám budú ostatní účastníci trhu platiť do systému cez prenosové poplatky viac. „Pravdou je, že je to presne naopak. Energeticky náročné podniky kryjú všetky náklady systému. Ak by hlinikáreň nedokázala prežiť v dôsledku vysokej celkovej ceny elektriny, tieto peniaze by museli byť platené zvyšnými účastníkmi trhu, a to ešte vyššími cenami, ako je tomu dnes,“ zdôraznil slovenský výrobca hliníka.Slovalco upozorňuje, že energeticky náročný priemysel vrátane hlinikární je priamo ovplyvňovaný cenami elektriny, keďže elektrická energia je druhou najvýznamnejšou nákladovou položkou pre výrobu hliníka. Predajné ceny priamo ovplyvňujú výšku tržieb, aj celkové hospodárske výsledky firmy. Hlinikáreň teda čelí nielen európskej, ale aj globálnej konkurencii, keďže cenu výrobkov nevie ovplyvniť a zvýšené náklady ostávajú na výrobcovi. „Preto vítame riešenia, ktoré by zabezpečili porovnateľne konkurenčné prostredie so svetom alebo aspoň s priemyselne vyspelou Európou. Systém navrhnutých zliav nedáva našej spoločnosti žiadnu konkurenčnú výhodu na trhu, skôr napomáha čiastočne eliminovať negatívne dopady výšky prenosových poplatkov voči iným subjektom pôsobiacim na trhu v Európe,“ dodala firma.Spotreba elektriny energeticky náročných spoločnosti je vo väčšine prípadov dlhodobo predpokladateľná a ich odberový diagram v čase je takmer nemenný. „To sú atribúty, pre ktoré energeticky náročné spoločnosti neprispievajú negatívne k nutnosti regulácie prenosu fyzickej elektriny. Energeticky náročný priemysel je dôležitou a ťažko nahraditeľnou súčasťou ekonomiky aj na Slovensku. S takmer 500 priamymi a viac ako 2 500 nepriamymi zamestnancami je Slovalco jedným z najväčších zamestnávateľov v regióne,“ konštatovala firma.


Najsilnejšie ekonomiky EÚ zvolia spoločný postup proti dovozným clám USA

Merkelová, Macron a Mayová príjmu opatrenia na ochranu svojich záujmov, ak nedostanú výnimku.

FRANKFURT. Nemecko, Francúzsko a Veľká Británia sa zhodli na spoločnom postupe v prípade, ak Európska únia nezíska trvalú výnimku z amerických ciel na dovoz hliníka a ocele. Uviedla to v nedeľu nemecká kancelárka Angela Merkelová po konzultáciách s francúzskym prezidentom Emmanuelom Macronom a britskou premiérkou Theresou Mayovou. Lídri sa zhodli, že pokiaľ USA pristúpia k opatreniam, ktoré budú namierené proti EÚ, budú v rámci pravidiel medzinárodného obchodu chrániť svoje záujmy, informoval úrad kancelárky. Špecifické kroky, ktoré by mohla v prípade eskalácie obchodných sporov s USA podniknúť EÚ ako celok, vyhlásenie kancelárky neobsahuje. Americký prezident Donald Trump minulý mesiac rozhodol o uvalení 25-percentného cla na dovoz ocele a 10-percentného cla na import hliníka. Európskej únii poskytol výnimku, ktorá končí 1. mája. Nemecká kancelárka o problematike s Trumpom rokovala minulý piatok počas návštevy Washingtonu.


Fialková prehrala súboj o malý glóbus. Kuzminová sa rozlúčila desiatym miestom

Online prenos

Koniec kariéry

Reakcie osobností

Prenos ste mohli sledovať s nami online.

Preteky s hromadným štartom žien na 12,5 km: OSLO. Švédska biatlonistka Hanna Öbergová zvíťazila v nedeľňajších pretekoch s hromadným štartom žien na 12,5 km v rámci posledného kola Svetového pohára v nórskom Osle. Dvadsaťtriročná Öbergová triumfovalapred druhou v cieli Nórka Tiril Eckhoffová, ktorá zaostala iba o 1,3 s za víťazkou. Tretia skončila Američanka Clare Eganová so stratou 10,4 s na najúspešnejšiu. Talianka Dorothea Wiererová si postrážila zisk veľkého glóbusu a víťazná Öbergová získala malý glóbus v disciplíne preteky s hromadným štartom. Po prvej položke v ľahu bolo na čele pretekov trio pretekárok, ktoré bojovali o malý glóbus - Slovenka P. Fialková, Talianka Wiererová a Švédka Öbergová. Kuzminová dvakrát na strelnici minula a patrila jej 26. priečka. Öbergová a P. Fialková boli bezchybné aj na druhej položke a delili si prvú resp. druhú pozíciu. Wiererová bojujúca o veľký i malý glóbus trikrát minula a prepadla sa až na 22. pozíciu. Kuzminová bola po celkovo tretej chybe na strelnici na 19. mieste. Öbergová a P. Fialková na prvej položke v stoji raz minuli a naďalej boli na čele pretekov. Na tretie miesto sa prekvapujúco dostala Američanka Eganová so stratou viac ako 10 sekúnd na vedúce duo. Kuzminová napriek štvrtej chybe poskočila už na 10. miesto. Na poslednej položke sa s náročnou situáciou vyrovnala najlepšie Öbergová. Napriek jednej chybe viedla o viac ako 10 sekúnd pred Nórkou Eckhoffovou a Eganovou. P. Fialková po troch chybách klesla na 7. priečku, Kuzminová bola 11. Öbergová si išla po víťazstvo a malý glóbus v kariére. Druhá Eckhoffová sa snažila predstihnúť víťaznú Švédku, ale musela sa uspokojiť s druhým miestom. Tretia skončila nečakane Američanka Eganová. Dvadsaťšesťročná Breznianka Paulína Fialková skončila na výbornej 6. priečke. V pretekoch zaznamenala na strelnici štyri chýby. Zverenka Anny Murínovej a Martina Bajčičáka vstupovala do pretekov so šancou na zisk malého glóbusu. Pred štartom jej patrila priebežná tretia priečka v hodnotení disciplíny. Súboj o premiérovú trofej v kariére však nakoniec nezvládla. Veľmi som bojovala, lebo som vedela, že sú to moje posledné preteky v kariére. Všetko šťastie na strelnici som vyčerpela už včera. Emócie ma premohli. Trojnásobná olympijská víťazka Anastasia Kuzminová finišovala v posledných individuálnych pretekoch v kariére na 10. pozícii. Na strelnici urobila šesť chýb, tri v ľahu a tri v stoji. Na trati predviedla druhý najrýchlejší bežecký výkon zo všetkých štartujúcich. "Cieľovú rovinku som brala ešte pracovne. Keď ma v cieli čakal celý tím, bolo to obrovské prekvapenie. Sú to chvíle, ktoré sa neopakujú. Celá moja kariéra bola veľmi zaujímavá a úspešná. Ako to v športe býva, nebolo to bez prehier. Pamätám si na to najkrajšie, na víťazstvá. Dnešné preteky nedopadli podľa mojich predstáv. Mala som želanie, znovu zopakovať úspechy z predchádzajúcich dní. Aj Top 10 je však krásny výsledok. Veľmi som bojovala, lebo som vedela, že sú to moje posledné preteky v kariére. Všetko šťastie na strelnici som vyčerpela už včera. Emócie ma premohli," povedala pre RTVS Anastasia Kuzminová. Sezónu uzavrú preteky s hromadným štartom mužov o 16.30 h.


Ukrajinská polícia doručila Saakašvilimu predvolanie na súd

Tamojšie médiá najskôr špekulovali, že ho policajti prišli zatknúť.

ĽVOV. Príslušníci ukrajinskej polície v sprievode pohraničníkov vstúpili v utorok do hotela, v ktorom je ubytovaný gruzínsky exprezident Michail Saakašvili. Ukrajinské médiá najskôr špekulovali, že ho policajti prišli zatknúť, neskôr sa však ukázalo, že mu len odovzdali prevolanie na súd, pred ktorým sa má zodpovedať z nelegálneho prekročenia ukrajinských hraníc. Saakašvili, ktorý je bývalým guvernérom ukrajinského Odeského regiónu, sa rozhodol vrátiť na Ukrajinu napriek tomu, že už nemá ukrajinské občianstvo. V sprievode bývalej ukrajinskej premiérky Julije Tymošenkovej a niekoľkých opozičných poslancov sa v nedeľu pokúsil dostať do krajiny najskôr vlakom, ten však zostal stáť neďaleko hraníc. Ukrajinská polícia totiž oznámila, že vlak nemôže pokračovať v ceste, kým sa v ňom nachádzajú osoby, ktoré nemajú povolenie vstúpiť do krajiny. Saakašvili sa teda odviezol k hraniciam autobusom a k samotnému hraničnému priechodu sa vybral pešo. Gruzínsky exprezident chvíľu stál pred špeciálnou jednotkou ukrajinskej polície na hraničnom priechode Medyka-Šehyni, potom však policajný kordón z ukrajinskej strany prelomili desiatky jeho stúpencov a umožnili mu vstup do krajiny. Ukrajinský prezident Petro Porošenko vyzval v pondelok políciu, aby sa Saakašvilim "zaoberala" a gruzínskemu exprezidentovi cez médiá odkázal, že ak sa mu rozhodnutie o zbavení občianstva nepáčilo, mal proti nemu bojovať na súde. "Namiesto toho spáchal zločin - pretože štátne hranice nesmú byť narušované," vyhlásil Porošenko. Saakašvili na prezidentove vyjadrenia reagoval s tým, že podľa jeho mienky neurobil nič zlé. Zločinom je podľa neho naopak to, že mu Porošenko z politických dôvodov odobral ukrajinské občianstvo. Saakašvili tvrdí, že chce na Ukrajine podporiť politické reformy a bojovať proti korupcii, nie zvrhnúť prezidenta Porošenka. Saakašvili žil na Ukrajine od roku 2015 a pôsobil tu ako guvernér Odeského regiónu. Do tejto funkcie ho vymenoval Porošenko s tým, že jeho hlavnou úlohou má byť boj proti korupcii. Neskôr, keď bývalý gruzínsky prezident začal upozorňovať aj na údajnú korupciu na najvyšších miestach, sa však títo dvaja politici postavili proti sebe. Saakašvili bol na Ukrajine dlhší čas jedným z najobľúbenejších politikov a istý čas sa o ňom špekulovalo aj ako o budúcom ukrajinskom prezidentovi.


Irackí demonštranti odmietajú spoluprácu opozície, chcú odstúpenie parlamentu

Vlna násilností si vyžiadala už najmenej 230 obetí na životoch.

BAGDAD. Irackí demonštranti odmietli v stredu myšlienku spájania sa opozičných parlamentných strán s cieľom zvrhnúť terajšiu vládu a ukončiť tak vlnu násilností, ktorá si v tejto krajine vyžiadala od začiatku októbra už najmenej 230 obetí na životoch. Informovala o tom agentúra DPA. Protestujúci, ktorí sa zhromaždili na bagdadskom námestí Tahrír, zopakovali svoje dávnejšie stanovisko, podľa ktorého nepožadujú len odstúpenie vlády, ale aj rozpustenie parlamentu, predčasné voľby, legislatívne zmeny a zmeny ústavného poriadku. Reagovali tak na utorňajšie vyhlásenie vplyvného duchovného Muktadu as-Sadra, ktorý vyzval lídra hlavného opozičného bloku v parlamente Hadího Amírího, aby mu pomohol zvrhnúť vládu. Amírí sa v reakcii na výzvu zaviazal "spolupracovať, v snahe naplniť požiadavky irackého ľudu a zachrániť krajinu". "Oni všetci by mali odstúpiť," uviedol pre DPA na margo spolupráce s opozíciou demonštrant Muhsin Sultán. "Vláda aj parlament sa k požiadavkám protestujúcich stavajú ako k zbytočnému balíku reforiem. Zabúdajú však, že chceme zvrhnúť politický systém ako taký a nie ho len zalátať. Máme tu dočinenia totiž so zločincami a nie lídrami krajiny," dodal 20-ročný účastník protestnej akcie. Iný demonštrant uviedol, že protestujúcich nezaujíma, na čom sa politické strany dohodnú. "Chceme od nich, aby sa vzdali svojich funkcií a aby boli pripravení postaviť sa pred súd," zdôraznil. Účastníci protivládnych protestov, ktoré sa vo viacerých irackých mestách obnovili v piatok, požadujú odstúpenie irackej vlády, rozpustenie parlamentu a vypísanie predčasných volieb. Bezpečnostné zložky rozháňajú zhromaždené davy slzotvorným plynom, horúcou vodou, zábleskovými granátmi či obuškami.


Slovanu hrozí kontumácia zápasu s Hornými Orešanmi

Výsledok zápasu

Kontumácia

Konečný verdikt

Reakcie

BRATISLAVA. Futbalistom Slovana Bratislava hrozí administratívna eliminácia zo slovenskej pohárovej súťaže vo futbale Slovnaft Cup 2018/2019. Slovanisti síce zdolali hráčov Horných Orešian 2:0 v stredajšom stretnutí 2. kola SC, no môže sa stať, že na úkor fortunaligistu napokon do súboja 3. kola proti MFK Vrbové postúpi piatoligista. Slovan totiž pravdepodobne prehrá súboj s Hornými Orešanmi kontumačne vinou neoprávneného štartu Marina Ljubičiča. Ten totiž v prvej polovici augusta absolvoval v rovnakej fáze súťaže ešte vo farbách Dunajskej Stredy celý duel proti Púchovu a na triumfe DAC 5:2 sa podieľal gólom. "Hráč, ktorý počas rozohratého ročníka SC prestúpil do iného klubu, môže za nový klub štartovať v jeho ďalšom priebehu. Štart hráča/ov v novom klube je však vylúčený v prípade, že už odohral/i stretnutie/ia rovnakého stupňa (kola) SC za iný klub. V takomto prípade môže/u hráč/i nastúpiť až v ďalších kolách SC," uvádza sa v Rozpise republikových súťaží riadených Slovenským futbalovým zväzom a Úniou ligových klubov pre súťažný ročník 2018/2019. Podľa článku 82 Súťažného poriadku futbalu je trestom za neoprávnený štart hráča kontumácia stretnutia.


Trnka si výkon funkcie ešte neprerušil, etická komisia to kritizuje

Konanie Trnku znižuje podľa komisie dôveru k prokurátorom.

BRATISLAVA. Etická komisia prokuratúry kriticky a s poľutovaním vníma fakt, že prokurátor Dobroslav Trnka a ďalší prokurátori nereagovali na jej výzvu a generálneho prokurátora nepožiadali o prerušenie výkonu ich funkcie prokurátora. Predseda komisie Jozef Sedlák hovorí v tejto súvislosti nielen o porušení interných pravidiel, ale negatívneho dosahu na celý prokurátorský stav. Etická komisia prokuratúry konanie Dobroslava Trnku a ďalších prokurátorov považuje za porušenie článku č. 4 Etického kódexu prokurátora, upravujúceho dôveryhodnosť. "Zároveň zastávame názor, že zotrvávanie Dobroslava Trnku a ďalších prokurátorov vo funkciách výrazne narúša dôveru verejnosti v prokurátorský stav," tlmočil Sedlák stanovisko komisie. Bývalý generálny prokurátor Dobroslav Trnka zatiaľ nepovedal, či si dočasne preruší funkciu prokurátora. Či tak urobí sa rozhodne až po skončení súčasnej práceneschopnosti. Po zverejnení komunikácie s obvineným a obžalovaným podnikateľom Marianom Kočnerom ho k tomu, aby zvážil prerušenie funkcie prokurátora, vyzvala okrem Etickej komisie prokuratúry aj Rada prokurátorov a tiež ústavní činitelia.